Pentsio publikoak bideragarriak dira – Baigera\nPentsio publikoak bideragarriak dira\nOn maiatza 4, 2016 maiatza 4, 2016 By webaigeraIn Arlo soziala,Kategoriarik gabe\nMiren Etxezarretaren hitzaldiaren inguruan Baigerako arlo sozialeko zenbait lagunek solasaldia egin dute.\nHitzaldia orokorrean oso positibotzat jo zen, argibide asko eman ziren, planteamenduetan berritzailea eta ausarta izan zela adibidez, eta oso ulergarria gainera.\nHitzaldian zehar emandako mezuen inguruko gogoetak dira ondorengoak:\nGaur egun, gobernuaren eta bankuen partetik, hedabide nagusien bidez, ematen zaigun mezu nagusia hau da: gero eta langile gutxiago ari da lanean eta gero eta pentsionista gehiago berriz pentsioa kobratzen. Horren ondorioz, aurki, gaurko mailan pentsioak ordaintzeko dirurik ez da izango.\nBaina hitzaldian ikusi genuen hau ez dela guztiz egia, eta jendearen artean beldurra sortzeko eta pentsio pribatuak hartzera bideratzeko estrategia baino ez dela.\nArazoa ez da zenbat langile dagoen pentsionista bakoitzeko, zenbat produzitzen duen langile bakoitzak baizik, zenbat aberastasun sortzen den alegia. Beraz aberastasuna badago eta aberastasun hori nola banatzen den da gakoa. Adibidez, 1977 urtearekin konparatuaz, lana egiten duen bakoitzak, bikoitza produzitzen du gaur egun estatu mailan, beraz langile/pentsionista erlazioa soilik hartzeak ez du balio ordainketa ahalmena esplikatzeko (ondorioz, hori egi erdia, edo gezurra bihurtzen da). Gakoa ez da aberastasun falta, honen banaketa baizik, kostu soziala gutxituz kapitalak diru gehiago irabazi nahi du.\nArazoa aberastasunaren banaketan dago. Espainian pentsioak lanaren kotizazio bidez bakarrik ordaintzen dira, baina osotasunean edo zerga bidez osatuz ere ordain daitezke (Europako leku askotan egiten den bezala), behar sozial guztiak ordaintzen diren bezala. Pentsionisten mantenua ere ez al da behar sozial bat, osasungintza, hezkuntza, etab., bezala? Ejertzitoa, errege etxea etab., ez aipatzearren.\n2012ko aberastasunaren edo errentaren eta hauek zergetan ordaindu dutenen banaketa honako hau izan zen estatu mailan:\nLanaren errenta % 46/48 % 75\nKapitalaren errenta %54/52 % 25\nKapitalaren errenta erdia pasatxo da eta lanarena erdira iritsi ezinik izan da, lanaren ekarpena kapitalaren hiru halakoa da. Zergatik gertatzen da hau?\nBanku eta aseguru etxeentzat negozio borobila da jubilaziorako plan pribatuena, eta hori da irtenbide bezala proposatzen dutena. Jakin behar dugu pentsio plan pribatuagatik, bankuek urteko %1,5 kobratzen dutela komisiotan, beraz garbi ikusten da bankuek daukaten interesa.\nAdibidez pentsio planetan jartzen dugun dirutik, gutxi gora behera, honako kopuruak kobratuko ditu bankuak komisiotan planak irauten duen denboran:\n10 urte → %8,25\n20 urte → %15,75\n30 urte → %23,25\nPentsio pribatuen errentagarritasun/ziurtasuna zalantzagarria izan daiteke. Bestela begiratu azken hamar urtetako errentagarritasunari. Bestalde esaten digute zerga aitorpena egiterakoan desgrabatu egiten duela. Ba al dakizu kobratzen duzunean, horren %60 urteko errenta bezala hartzen dela eta horren zerga ordaindu behar duzula?\nPentsio publikoen helburua guztiengana iristea da, solidarioak dira, inor ez dadila pentsio duinik gabe gelditu. Pentsio pribatuak, berriz, indibidualismoa bultzatzen du, bakoitzak bere arazoa konpontzera bideratzen du, eta horrela ezin da gizarte orekaturik osatu. Pentsio pribatua hartzeko ahalmena duenak hartuko du eta ez duenak txirotasunean bizi beharko du azkenengo urteetan. Horrek baliabide gutxien dutenen prekarietatea areagotu egiten du.\nGizarte aurreratu batek oinarrizko betebeharrak, haurren zaintza, hezkuntza, osasuna, adinekoen arreta, etab., bere gain hartu behar ditu. Printzipio hau onartzen badugu pentsio sistemak publikoa izan behar du.\nAsko errepikatzen den beste arrazoi bat adinekoak gizarteari zer gastu suposatzen diogun esatea da. Zenbat diru kostatzen zaion estatuari pentsioak ordaintzea, gizarte segurantzak jasotzen duen baino gehiago ordaintzen duela defizita sortuz. Lan-bizitzan eman ditugun urteetan sortutako aberastasunak balio ez balu bezala, gaur egun bizi ditugun aurrerapenak berez sortu balira bezala. Merkantzia bat bagina bezala hartzen gaituzte, balio ez dugunean botatzeko hondakina bagina bezala. Baina estatuaren beste zenbait erakunde ere defizitarioak dira, ejertzitoa, Errege etxea, justizia,… inor entzun al duzue horiek zalantzan jartzen eta defizitarioak direla errepikatzen? Errentagarriak al diren galdetu al da?\nAdinekoak urte gehiago bizitzea lorpen bat da eta ez zama bat.\nGaur egun dauzkagun eskubide asko, pentsio sistema barne, lan eta borroka askoren ondorioz lortutakoak dira. Krisiaz baliatzen ari dira guztia deseraikitzeko, beldurra eta prekarietatearen bidez.\nGure esku egongo da, datozen urteetan ere pentsio sistema publiko itxurazkoak izatea.\nPentsio publikoak bideragarriak dira eta posible da lortzea. Eta gai hau ez da gaurko pentsionistei bakarrik ukitzen diena, batez ere, gazte eta gaurko langileei ukitzen die, biharko egunean pentsionista izango direnei alegia. Beraz, kalean borrokatzea eta instituzioei eta alderdi politikoei pentsio publiko duinak exijitzea da bidea.\nEz legoke gaizki datozen hauteskundeetan, hau zein alderdik defenditzen duen begiratzea botoa eman aurretik.\nFlashback – Zarautz


Hirigintza plangintza - Lekeitio\nIndarrean dagoen Plangintza Orokorra eta datu orrokorrak. Bildutako informazioa orientagarria da; izan ere, dokumentu arauemaile edo lotesle bakarrak benetan onartzen direnak dira, paperean eginda daude eta udaletako, Foru Aldundiko eta Eusko Jaurlaritzako plangintza-artxiboetan daude. Dokumentu horiek beren artean homogeneotasunik gorde gabe idazten dira, eta, beraz, udal-plangintzak gehitze hutsetik ez da lortzen Bizkaiko lurraldeari buruzko hirigintza-informazio jarraitu eta koherenterik. Horretarako, plangintzak interpretatu behar dira, antzeko tratamendua emateko.en Plangintza Orokorra eta datu orrokorrak.\nAzken aldaketa 2021 urria 25


Agirre jauregia - Wikipedia, entziklopedia askea.\nArtikulu hau Debako eraikinari buruzkoa da; beste esanahietarako, ikus «Agirre».\nAgirre jauregiaren atzealdea eta begiratokia (zaharberritze lanak amaitzeke).\n43° 17′ 32″ N, 2° 21′ 21″ W / 43.2921641905°N,2.35590605892°W / 43.2921641905; -2.35590605892Koordenatuak: 43° 17′ 32″ N, 2° 21′ 21″ W / 43.2921641905°N,2.35590605892°W / 43.2921641905; -2.35590605892\nAgirre jauregia edo Agirretxe Deban (Gipuzkoa) dagoen XV. mendeko eraikina da, harresiz kanpo eraikia, Maxpe errebal aldera, Itziarko bide ondoan. Fatxada nagusia Astillero kaleko 14. zenbakian dago eta atzealdea berriz, N-634 errepidea, Maxpe kalea, Debako zubia eta Deba itsasadarrera begira.\n2001eko apirilaren 2an, Eusko Jaurlaritzak monumentu izendatu zuen, Sailkatutako Kultura Ondasuna.\nJauregiak "L" irregular baten itxurako oinplanoa du eta honako hauek ditu: behe solairua (Astillero kalearen eta N-634ren artean dagoen maila diferentzia berdintzen du); lehen solairua, bertan du, Astillero kaletik, sarrera nagusia; bigarren solairua edo solairu noblea (Astillero kaletik lehen solairua da) eta hirugarren solairua edo sabaiondoa duen ganbara.\nAstillero kalera ematen duen fatxada nagusia hiru ardatz bertikaletan antolatuta dago eta harlanduz egina dago. Hiru ardatz bertikal horietan kokatzen dira lehen solairuan (Astillero kaletik hartuta, behe solairua dena) erdi-erdian kokatuta sarrerako ataundia eta bere alboetan leiho burdinesidun bana du. Eskema orokor horretan konposizioaren simetria deskonpentsatu eta apurtzen duten zenbait elementu sartzen dira. Bigarren solairuan, aipatutako ardatzen gainean kokatuta dauden baoez gain, bada bigarren sarrera zuzen bat ere pasadizo-zubi txiki baten bidez egina. Zubi horren bidez jauregiraino heltzen ziren lurzoru eta ortu aldapatsuetatik bigarren solairura joan zitekeen. Aspaldi ez dela lurzoru eta ortu horietan luerauzketa egin zen Astillero kaleak hortik zehar aurrera egin zezan. Pasadizoa kanoi-gangadun begi bakarreko zubia da eta eskubandak ditu; den-dena harlanduz egina. Zubiak dotore tailatutako zurezko estalki txikia du, fatxadan bertan eta bi zutabe toskanar txikiren gainean pausatzen dena. Eskema orokorrari jarraituz banatzen dira ganbararen hiru leihoak, gainontzekoak baino neurri txikiagoa dutenak. Solairu honetan bertan dago erdiko baoaren eskuinaldean armarri barroko bat lau familiaren ikurrak dituena: Agirre, Otalora, Irarrazabal eta Arizmendi. Fatxadaren errematea dotore landutako harrizko erlaitzez eta zurezko teilatu-hegalez egina dago. Erlaitza eta teilatu-hegalak osatzen duten elementua jarraitua da eta jauregiaren fatxada guztien errematea da. Elementu horren apaindurak kontrastatu egiten du fatxaden gainontzeko elementuen apaindura handirik ezarekin alderatuz gero.\nMendebaldeko fatxada, itsasadarrerantz begira dagoena, aurrekoa bezala harlanduz egina da eta, jauregiaren beste fatxadekin erkatuta, bestelako izaera dauka. Fatxada horren azalera itsuan, proportzioan, bao gehiago ditu eta baoak beste mota batekoak dira. Baoak bost ardatz bertikalen bidez antolatzen dira eta, solairuka, bao laukizuzenak eta puntu erdiko arkudun baoak txandakatzen dira. Beheko solairuan, bost baotako arkupe bat da ataria. Lehen solairuan bost bao laukizuzen bertikalek jauregiaren liburutegia argitzen dute. Bigarren solairuan bost arkudun leiho handik etxegutera osatzen dute. Azkenik, ganbaran ere, lehen solairuaren antzera, beste horrenbeste bao errektangeluar daude irekita.\nGainontzeko fatxadak zuritutako harlangaitzez eginak daude eta baoak, izkinak eta erlaitza harlanduz (erlaitza gainontzeko fatxaden berdin-berdina da). Bao baino azalera itsu gehiago izateak itxura sendoa ematen dio, izan ere, sendotasun hori da eraikinaren ezaugarririk nagusiena. Baoak, ez beti baina oro har, ardatz bertikalen bidez daude banatuta eta, jeneralean, konposizioak, asko edo gutxi, forma bertikala duten bao errektangeluarrez ordenatuta daude.\nBai konposizioari bai apainduriari dagokionez, txiroena den hegoaldeko fatxadari atxikia, zurezko galeria neogotikoa du, aspaldi, gaur egun ez dituen koloretako kristalez ixten zena.\nIparraldeko fatxadari atxikia, bere ezkerraldeko hegalean, egitura zilindriko txiki bat dago estalki koniko batek burutzen duena. Eraikin horrek eskailera kiribil bat du bere barruan; eskailera hori kanpotik zuzenean jauregiaren ipar aldeko bigarren solairurako sarrera da.\nAgirre jauregia .\nLehen solairuan batetik, sarrera eta apaindura dotorea duen zur landuzko egitura duen eskailera dira aipagarrienak eta bestetik, sarreran hasi eta joko-gela (bi zatitan banatua zutabe toskanar txiki bidez) igarota, jauregiaren beste aldean kokatzen den liburutegian bukatzen den ibilia.\nEra berean, bigarren solairuan, interesa duten elementuak, pasadizo-zubitik galeria edo eguteraren arteko ibilian zehar daude kokatuta luzetara: kapera txiki bat, zur tailatuzko eskailera ikusgarria eta ispiluen aretoa. Ispiluen aretoa handia da neurriz, oparo apaindurikoa da eta artistikoki tailatutako agiriko habez osatutako egitura laua duen sabaitzak estaltzen du, sabaiak ez du eusteko inolako tarteko euskarriren premiarik.\nAzkenik, ganbara dago. Kanpotik beste solairu baten itxura du, azkena hain zuzen. Izan ere, itxura hori ematen baitiote, nahiz eta jeneralean besteak baino tamainan pixka bat txikiagoak izan, fatxadetan irekita dituen baoek. Barrutik espazio handi diafanoa da, kasik zatiketarik ez duena eta estalkiaren egitura bistan duena.\nAgirre jauregia, Debako Udalaren webgunean


Alavesek 2-9 irabazi dio Athletici FIFA21 Euskal Ligaren finalean - Araba - Alea.eus\nAlavesek 2-9 irabazi dio Athletici FIFA21 Euskal Ligaren finalean\nErredakzioa 2021-04-06 16:34\nAthletic 2 - 9 Alaves, Fifa 21 Euskal Ligaren finaleko emaitza. / GAME ERAUNTSIA\nBizitza errealean baino zorte hobea izan du Alavesek FIFA21 Euskal Ligan. Izan ere, Asitor19 bideojokalariak zuzendutako talde arabarrak Athletic garaitu du bideojoko txapelketaren finalean, 2-9 emaitzarekin.\nGame Erauntsia Elkarteak, Gu Ere Bai! ekimenak eta Hamaika Telebistak elkarlanean antolatutako FIFA21 Euskal Liga igandean amaitu zen, Aberri Egunarekin kointzidituz. Beñat Zarrabeitia eta Olatz Foruria kazetarien eskutik, finala Hamaika Telebistaren eta Twitch plataformaren bidez jarraitu ahal izan zen, etxetik, euskaraz eta bideojokoen bitartez euskal selekzioa aldarrikatzeko helburuarekin.\nTxapelketa 2020an sortu zen, pandemia betean isolamendu egoerari aurre egiteko. Aurtengo edizioa, bigarrena, martxoaren 1ean hasi eta apirilaren 4ra arte luzatu da. Guztira, 40 norgehiagoka baino gehiago jokatu dira eta 170 gol baino gehiago sartu. Euskal Liga izanik, soilik euskal taldeak erabiltzeko aukera izan da: Alaves, Athletic Club, Eibar, Erreala eta Osasuna.\nHori bai, Electronic Arts konpainiaren bideojokoak ez ditu emakumezkoen taldeak eskaintzen —soilik selekzio nazionaletan—, eta, horregatik, gizonezkoen taldeekin jokatu behar izan da Euskal Liga.\nOnline txapelketaren irabazlea Alavesekin jokatu duen Asitor19 bideojokolaria izan da, Iker Zarragaren Atheltic Club taldearen aurka 9-2 gailendu ostean.\nEuskal Ligaren antolatzaileak oso pozik agertu dira txapelketarekin: "Baliabide ederra izan da etxetik entretenitzeko, euskal komunitate birtuala indartzeko, euskaraz bideojokoetan aritzeko eta euskal kirola aldarrikatzeko".\nFIFA21 Euskal Liga bi elkarteren elkarlanaren emaitza izan da. Alde batetik, bideojokoen eta euskararen arteko harremana sendotzeko lagun talde batek 2014an sortutako eta 2016an erregistratutako Game Erauntsia elkartea izan da. Bestalde, Gu ere bai!, Euskal Herriko kirolariek euskal selekzioen ofizialtasunaren alde 2020ko martxoan sortutako ekimena.


· Hasiera ·\n· Kontaktu ·\nKokaguneaHistoriaOndareaDone Jakueren bideaInguruneaZerbitzuen gida\nDuen kokapen estrategikoari esker (Pirinioen erdi-erdian), funtsezko gune bilakatu zen Orreaga hasiera-hasieratik, Pirinioetako mendikatea zeharkatu nahi zuten bidaiarientzat nahiz soldaduentzat. Hala, mota guztietako jendearen elkargune izanik, hainbat kulturek bat egiten zuten bertan. Dena den, batik bat igarobidea izan zenez, gehienetan ez da adierazgarria izan joan?etorrian jendeak herrietan utzitako kultura ondarea.\nOrreaga inguruko lurrak betidanik komunikazio bide garrantzitsu izan badira ere, bereziki famatu egin ziren Karlomagnok Espainian egindako kanpainan. Atzeranzko bidean, Zaragozako bataila galdu ostean, Errolan heroia eta frankoen ejertzitoaren atzeguardia garaitu egin zituzten Luzaideko sakan barrenean.\nJakin badakigu IX. mende hasieran hasi zirela Done Jakue gurtzen eta gorpuzkiak jauresten; ez dakigu, ordea, noiz hasi ziren erromesaldiak. Nolanahi ere, X. mende hasiera arte, alegia, kristau monarkia sendotu zen arte, ez zen erromesaldia nahikoa seguru bihurtu.\n1127. urtean, Iru�eko apezpikuak, Antso Larrosako prelatuak, Orreagako inguruetan klerikoz eta laikoz osatutako kofradia bat sortzea erabaki zuen, erromesez arduratzeko. Zenbait gorabehera politikok hasiera batean ospitale txikia izango zena garrantzi handiko atentzio gune bihurtzearen alde egin zuten.\nXIII. mendea oso garrantzitsua izan zen Nafarroarentzat, eta hazkunde eta zabalkuntza handia ekarri zizkion Orreagari. Gorantz doan prozesu horren eraginez, kabildo independente eta indartsu gisa sendotu zen, eta XIV. mendean jarraituko duten jabetzak eta eliza eskubideak handitu ziren.\nHazkunde aurreko prozesuak benetako babes ekonomikoa eman zion kolejiatari, eta XIII. mendearen bukaerarako bertan 60 bat pertsona bizi zirela diote estatutuek. Orreagako egoera hain zen ona non eta Koroari dirua mailegatzeko egoeran baitzeuden. Ordutik aurrera, ondarea handitzeko joera eten egin zen, eta ordu arteko jabegoak kudeatzeari bideratu zituzten ahalegin guztiak.\nAurreko mendeko une gogorren ostean, mende bizia dator, Frantzisko Nafarroako priorearen agintepean. Prioreak Martin Azpilikuetaren -garaiko kulturaren munduko beste kide garrantzitsu baten- aholkuei jarraituz, politika mailako nahiz ospitaleko nahasteekin bukatzea erabakitzen du.\n1789ko iraultzak monarkia hondatu zuen, bai eta azkeneko mendeetan Europako erregimenak oinarritzat hartutako printzipioak ere. Horren ondorioz sortu ziren gerrako jazoerei dagokienez, Orreagak eta inguruko aranek biziki pairatuko zituzten gerra ugarien gorabeherak.\nXX. mendearen ezaugarria lasaitasuna izan da. Honako gertakariak errepikatu dira ehun urte hauetan: kalonjeen eta prioreen izendapenak, estatutuak berriztatzeko zenbait proiektu, irakaskuntza jarduerak, laguntza jardueraren lan urria -erromesaldia mendearen bigarren erdialdean pixkanaka berrindartzean handitu dena- eta abar. Hala ere, 1970eko hamarkadan, eta elkarte erregeladunaren beste beheraldi batekin batera, kabildoko jarduerak gobernatzen zituzten arauak biziki berriztatu ziren. Berriztatze horrekin batera, halaber, Done Jakueren bideak indarra hartu zuen berriz ere, espero ez bazen ere, eta erromeria ugaritan ikus daiteke Orreagako Ama Birjinaren gurtza.\nOrreagako Kolejiata zuzendu duten priore guztien zerrenda: XII. mendeko hastapen gogorretatik hasi, loraldia eta XIX. mendeko krisialdia igaro, eta Done Jakueren Bideak gaur egun berriz ere indarra hartu duen arte.


Maite Laso, Aranzadi: "Hegaztien migrazioa aldatzen ari da, klima epeltzearen eta giza jardueraren eraginez"\nKlima aldaketa Euskal Herrian\nMikel Rotetxe | EITb Media\nZikoinek migratzeari utzi diote\nEuropa mendebaldeko migrazio-bideetan, Euskal Herria geltoki eta pasabide garrantzitsu dugu. Abuztu amaieraz geroztik, joan-etorrian ari dira, 300 hegazti-espezie inguru. Saharaz bestalde egiteko prest abiatu dira enarak, baina, azken urteetan, asko Andaluzia inguruan geratzen dira negua pasatzera. Arrano txikiak Euskal Herrira egiteari ekin dio, eta zikoinak, berriz, migratzeari utzi dio.\nFenomeno horien atzean, bada, noski, gizakiaren esku-hartzea. Baina baita klima aldaketa ere, udazken eta neguak epeltzeak eragina izan duelako hegazti migratzaileen bizi-baldintzetan, elikadura-katean, eta, ondorioz, migrazio-premian. Maite Laso Aranzadi Zientzia Elkarteko ornitologoak azaldu digu joera-aldaketa Euskadi Irratiko Faktorian, espezie ezagunenek jasandako aldaketak zerrendatu ditu, eta ikerketa zientifikoa ze puntutan dagoen aurreratu digu.


Arrasate Rugby Taldea :: Kanpanzar Arrasate denboraldi berria prestatzen hasia da jada\nKanpanzar Arrasate denboraldi berria prestatzen hasia da jada\n31/08/2017 - Igor Isasiren mutilek asteartean burutu zuten aurre-denboraldiko lehenengo lansaioa. Sarrailagileek aurten Euskal Ligako 1. Mailan lehiatuko dute, ilusionagarria bezain gogorra izango den erronka.\nArrasate R.T.. Arrasate Errugbi Taldeko seniorrak 2017-2018 denboraldia prestatzen hasiak dira jada. Behin oporrak atzean utzita eta merezitako atsedena hartu eta gero, Igor Isasik zuzentzen duen taldeak asteartean burutu zuen aurre-denboraldiko lehenengo lansaioa Mojategin. Iaz Euskal Ligako 2. Mailako txapeldunak izan ostean, arrasatearrek aurten 1. Mailan lehiatuko dute, polita bezain gogorra izango den erronkan.\nAurreikuspenen arabera eta Euskal Errugbi Federazioaren konfirmazioaren zain, sarrailagileek iraila erdialdean ekingo diote denboraldi berriari, hilaren 17ko asteburuan, hain justu ere. Isasiren esanetan “aurten talde erronka polita daukagu”, eta horri aurre egiteko “sekretua” zein den argi eta garbi du entrenatzaile zuri-moreak: “gogor lan egin eta baikorrak izan”.\nSeniorrekin batera, Arrasate Errugbi Taldeko jubenilak ere lanean hasi dira jada. Iaz bezala, aurten ere lehen taldearekin entrenatuko dute, astearte eta ostegunetan -19:15eatik 21:00etara-, hain justu ere. Kadete eta infantil mailako ekipoek datorren astera arte ez diete lansaioei ekingo, honako hauek irailaren 5erako jarria baitute hitzordua. Kasu honetan ere entrenamendu egunak berdinak izango dira, baina 17:30eatik 19:00etara.\nAzkenik, Errugbi Eskolako neska-mutikoek irailaren 10ean, igandean, burutuko dute denboraldi berriko lehenengo entrenamendua. Beti bezala, hitzordua Mojategin izango da, goizeko 10:30eatik aurrera. Esan beharrik ez dago, errugbi ezagutu nahi duenak, klubarekin harremanetan jarri edota zelaira gerturatu besterik ez duela egin behar.


Ordenagailuen historia. timeline | Timetoast timelines\nCharles Babbage analitikako makina sortu zuen.\nCharles Babbage analitikako makina sortu zuen. Diseinua ordenagailu moderno batekoa izan zen lehenengo propositoa. Charles Babbage ordenagailuaren ideia matematiken tablen prozesua oso zaila eta errore joera zelako jaio zen.\nAda Augusta Lovelace lehenengo programatzailea izan zen.Ada Augusta Lovelace perforatzaile tarjetak Babbageren motorrara adapatatzera eta hainbat operazion errepikatzera iradokitu zuen.\nI Mark ordenagailua Harvard unibertsitatean Howard H. Aiken goiburu bezala.\nPensilbaniako unibertsitatean ENIAC sortzen da, lehenengo ordengailu elekotronikoa.Pensilbaniako unibertsitatean ENIAC sortzen da, lehenengo ordengailu elektronikoa. Makina honek soto unibertsitateko soto osoa okupatzen zuen, 18000 huts-hodi baino gehiago zituen eta 20Kw energia beharrezkoa zen. Beharrezkoa zuen aire girotuko sistema eta 5000 operazio aritmetiko gai zen segunduko.\nOrdenagailuen bigarren belaunaldia\nHasten da ordengailuen bigarren belaunaldia.Hasten da ordengailuen bigarren belaunaldia. Ezaugarri bezala transistorizatutako zirkuitoak erabiltzen zituztelako eta ez huts-hodiak izan beharrean.\nOrdenagailuen hirugarren belaunaldia\nOrdengailuen hirugarren belaunaldia IBM 360 ordengailuarekin hasten da.Ordengailuen hirugarren belaunaldia IBM 360 ordengailuarekin hasten da. Inprimatutako zirkuituko plakak hainbat oinarrizko osagaiekin ordezkatuak izango dira integratutako zirkuito plaken bidez,\nOrdenagailuen laugarren belaunaldia intel 4004\nKalkulagailu-fabrikatzaile japoniar batek 1969an Intel osagai elektronikoen fabrikatzaileari zirkuitu integratu bat enkargatu zion, egiten zituzten kalkulagailuetan txertatzeko. Baina, Intelek ikusi zuen, ohikoak zituzten prozedurak erabiltzen bazituzten zirkuitu hura egiteko, kalkulagailua garai hartako miniordenagailuak bezain garestia irtengo zela, eta haiek zuten ahalmena ez zuela izango. Beste zerbait planteatu behar zutela erabaki zuten. Kalkulagailuaren zirkuitu logikoak txiparen barruan\nLehen ordenagailu txikiak\n1974an egin zen ordenagailu pertsonalaren itxurako lehen makinak, Altair izenekoak, ez zuen izen hau merezi ere, ez zuelako, ez teklaturik, ez monitorerik, eta 256 byteko memoria besterik ez zuen. Datuak sartzeko etengailu batzuez baliatu behar zen eta emaitzak argi batzuen bidez erakusten zituen. Hala ere, harridura handia sortu zuen.\nMicrosoft empresa sortzen da\nBill Gates eta Paul Allen Microsoft sortzen dute.\nApple sortzen da.\nSteve Jobs Apple empresa sortzen du.\nLehenengo ordenagailu pertsonalak\n1977an, Tandy Corporation etxeak teklatua eta monitorea zituen lehen ordenagailu pertsonala egin zuen eta 1980an Silicon Valley-ko beste hainbat enpresa ere, hala nola, Apple, Osborne eta Commodore ordenagailu txikiak egiten eta poliki saltzen ari ziren. 1981ean IBM ordenagailu-fabrikatzaileak IBM PC makina sortu zuen Intel 8088 mikroprozesadorearekin eta Microsoftek prestatu zion DOS 1.0 sistema eragilearekin. Sekulako arrakasta izan zuten: bost urtean hiru milioi makina saldu ziren. Ez zen, or\nLehen sistema eragileak\nHurrengo urratsa mikroprozesadoreentzat lengoaiak eta programak egitea izan zen, bestela ez baitziren ezertarako. Horrela jaio zen mikroprozesadoreentzako lehen sistema eragilea, CP/M izenekoa. Bi elementu osagarri hauekin bidea irekita zegoen ordenagailu pertsonala egiteko.\nLeihoak, ikonoak eta sagua, erraztasunaren gakoa\n1987an hasi ziren irteten WYSIWYG aplikazioak (alegia, leihoez eta saguaz baliatuz eragiketa guztiak burutzeko gai direnak). Hauetan lehena Aldus etxeak atera zuen PageMaker, dokumentuak maketatzeko aplikazioa, izan zen. Urte horretan bertan Microsoftek kaleratu zuen Windows 2.0 bere senide zaharragoa baino askoz gehiago hurbiltzen zitzaion MacOSri. Hortik aurrera Windows sistema eragilearen ondoz ondoko bertsioak merkatua ia guztiz bereganatzen joango ziren eta Macintosharentzat edizio-mundua b


Hogeita hamar bat neskek hartu zuten parte Tandilen Emakumeen II. Pilota Paleta Topaketa Probintzialean\nEmakumeen II. Pilota Paleta Topaketan parte hartu zuten neskak\nTandil, Argentina. Emakumeen Bigarren Pilota Paleta Topaketa probintziala Tandilgo Gure Etxea Euskal Etxeko trinketean izan zen eta 30tik gora pilotari aritu ziren egun osoan norgehiagoka. Partaideak Necochea, Chaves, De la Garma, Dorrego, Gral. San Martín, Rauch, Gral. Belgrano eta Tandil hirietatik etorri ziren, lehenengo Topaketan egin zen legez bi kategoriatan banaturik: ‘Pilota Nukleoan’ (hamaika bikote) eta ‘Gomazko Pilotan’ (bost bikote).\nEmaitzei dagokienez, Pilota Nukleo kategorian, Gral. San Martin herriko ordezkariek irabazi zuten eta Gral. Belgranokoak geratu ziren bigarren postuan. Gomazko Pilota modalitatean, Gral. San Martingo Mildredek eta Tandilgo Albertina Corbalek osatutako bikotea izan zen irabazlea eta bigarren lekua Nayra de Carli eta Hanna Goytiño chavestarrentzat izan zen.\nAntolatzaileek eta jokalariek oso balantze ona egin dute eta hasiak dira dagoeneko hirugarren Topaketan pentsatzen, data eta lekua oraindik konfirmatzeke, aurtengoa, Tandilgo Euskal Etxean abuztuaren 24an arrakastatsu jokatu ondoren.\nTopaketaren argazki gehiago, hemen.


Alex Gesse: "Estresa murrizten, sistema immunologikoa sustatzen eta sistema kardiobaskularra hobetzen laguntzen dute baso-bainuek" - Cristina Enea Fundazioa\nAlex Gesse: "Estresa murrizten, sistema immunologikoa sustatzen eta sistema kardiobaskularra hobetzen laguntzen dute baso-bainuek"\nHirietan gero eta murgilduago bizi gara. Gure bizimoduaren erritmo azkarrek naturarengandik gero eta gehiago urruntzen gaituzte, horrek gure osasunarengan ondorioak dituelarik: estresa, antsietatea eta baita sistema kardiobaskularrean alterazioak ere. Baso bainuetan aditua den Álex Gesse gida eta giden formatzailearen eskutik, metodologia japoniar hau frogatzeko aukera izango dugu ekainaren 22an. Teknika honen bitartez, naturarekin harremanak eskaintzen dizkigun onurak berreskuratuko ditugu. Uliako basoetatik paseoa, ekintza gidatuekin uztartuz, zentzumenak ireki eta gorputza indarberrituko digun esperientzia bat biziko dugu. Teknika japoniar honetan gehiago sakondu nahi duenak, bainuaren ondoren eta igandean zehar, Forest Therapyk ziurtaturiko Alex Gessek berak emango duen ikastaroan baso bainuak burutzeko gaitasuna eskuratu dezake, horretarako behar ditugun teknikak modu praktikoan ezagutu ahal izango dituelarik.\nAlex Gesserekin berarekin mintzatu gara baso-bainuak zer diren eta zer onura daukaten jakiteko.\nZer da baso-bainu bat, nondik dator eta nola sortu zen?\nBaso-bainu bat zuhaitzen azpian murgiltzea da. 2-3 ordu emango ditugu zentzumenak esnatzen, abiadura murrizten eta ingurunearekin eta gainontzeko parte-hartzaileekin konektatzen. Baso-Bainuen Institutuak (Instituto de Baños de Bosque - IBB) modu horretara bideratzen dugu jarduera. Aipatu beharra dago ez dagoela teknika bakarra, eta horrexegatik alholkatzen dudana da gida bat kontratatu aurretik erabiliko duen teknika zein den jakitea.\nBaso-bainuak Japonian sortu ziren, laurogehiko hamarkadan, hirietako biztanleen estres maila altuak murrizteko eta hiri handietako ongizate-turismoa landaguneetara erakartzeko helburuarekin.\nZer onura dakar baso-bainu batek?\nIkerketa zientifikoek erakusti dute naturan denbora pasatzeak makina bat onura eragiten dutela orokorrean, bai eta zehazki baso-bainuek ere. Onura horietako batzuk dira estresa murriztea, hobekuntza kognitiboak, sistema immunologikoa sustatzea eta sistema kardiobaskularra hobetzea, besteak beste.\nZeren arabera eskain ditzake baso-bainu batek onura gehiago edo gutxiago parte-hartzaile bati?\nBaso-bainuek pertsonen osasunaren eta ongizatearen alor ezberdinen gainean egiten dute lan. Alor horietako batzuk, esaterako ingurumenari, gorputzari, sistema immunologikoari eta buruari lotutako osasuna naturan egoteari atxikiak daude. IBB-n aplikatzen dugun teknika gidatua teknika japoniarrean dago oinarrituta, gure guzartera egokitua eta osasun mentalaren eta sozialaren inguruan basoak eskain ditzakeen efektuak indartzera bideratua.\nEkainaren 22an baso-bainu saio bat egingo duzue Uliako basoan. Zertan datza jarduera?\n3 orduz basoan murgilduko gara. Gidak sugestio sorta bat eskainiko du parte-hartzaileen zentzumenak esnarazten laguntzeko, eta gorputzaren abiadura murrizteko, alegia, basoan modu kontzienteagoan denbora bat emateko. Honela, jarduera bat egiten den eskenategi soil bat izateari uzten dio basoak eta egunaren, pertsonaren, errealitatearen zati bilakatzen da. Izen-emateak jada beteta daude, baina ekainaren 22tik 23ra baso-bainuei buruzko formakuntza ikastaro bat ere antolatu dugu.\nEta saio hau zertarako da? Nori dago zuzenduta?\nTailerra baso-bainuetara sarrera bat izango da. Pauso bat gehiago eman eta baso-bainuak beren kabuz egiteko teknikak ikasi nahi duten lagunei dago zuzenduta. Ikasketa bat etxera eraman nahi dutenentzat. Informazio guztia eta izen-emateak www.institutodebañosdebosque.com webgunetik egin daiteke.\nBagera elkarteko bertso-eskolak eginiko bertsoa, Cristina Enea Fundazioaren urteurrenaren laugarren oparia\nMugaz gaindiko ‘itsaslaminak’ proiektuak itsasoetan eta ozeanoetan hondakin plastikoek eragindako arazoaz kontzientziatuko ditu 1.500 gazte\nHarriak pilatzeko modak kalte egiten die espezieei\nFruitOndoan ekimena sustraitu da bost fruta-arbola gune dituela Donostian\nBost urrats etxean ekoprinta egiteko


Abortua eskubide Argentinan | Mundua | Berria\nAbortua eskubide Argentinan\nAbortua legezkoa eta doakoa izango da haurdunaldiaren lehen hamalau asteetan. Senatuak baiezkoa eman dio Diputatuen Ganberak onartua zuen lege proiektuari. Marea Berdeak kaleak bete ditu\nMarea Berdeak mobilizatutako herritarrak, legeztatzea ospatzen, atzo goizean, Buenos Airesen. JUAN IGNACIO RONCORONI / EFE Tamaina handiagoan ikusi\nAbortuaren aldeko Marea Berdea mugimenduak lelotzat hartutako Legea izango da aldarriak iragarpen itxura zuen, eta hala baieztatu zuen atzo goizaldean Argentinako Senatuan egindako bozketaren emaitzak. Abortuaren despenalizazioa lege bihurtzearen inguruan erabaki behar zuen senatuak, duela ia hiru aste Diputatuen Ganberak lege proiektu horri baiezkoa eman ostean. Eta berretsi egin zuen behe ganberaren erabakia, espero zen baino alde handiagoaz: 38 senatarik lege proiektuaren alde bozkatu zuten; 29k, aurka, eta bat abstenitu egin zen. Ondorioz, Argentinan legezkoa eta doakoa izango da haurdunaldia lehen hamalau asteetan etetea.\nEskaera egin osteko hamar egunetan egin beharko da abortua. Orain arte, bortxaketa bat izan bazen eta haurdunaren bizia arriskuan bazegoen baino ez zen legezkoa haurdunaldia gelditzea. Lege berriak irizpide hori mantenduko du haurdunaldiaren hamalaugarren astetik aurrera, eta salbuetsitako bi kasu horietan soilik egongo da baimenduta abortua epe horretatik kanpo. Orain arte, ez zen legezkoa haurdunaldia etetea, eta lau urtera arteko kartzela zigorra ezartzen zitzaien hala egiten zutenei.\nKontzientzia eragozpena ere jasoko du legeak, eta hori izan da punturik eztabaidatuenetako bat. Onartutako testuak aukera emango die osasun langileei eta abortua gauzatzeko ardura dutenei horri uko egiteko, kontzientzia eragozpena argudiatuta. Kasu horietan, hala ere, haien betebeharra izango da eurek artatuko ez dituzten horiek beste profesional batzuen esku uztea. Gainera, ospitale guztiek bermatu beharko dute gutxienez mediku bat egongo dela abortuak egiteko.\nHiru adin tarte bereiziko ditu legeak: 13 urtetik beherakoek guraso edo ordezkari baten baimena beharko dute haurdunaldia eteteko; hamahiru eta hamasei urte bitartekoek ez dute baimenik beharko, abortuak euren osasuna arriskuan jartzen ez badu behintzat, eta adin horretatik gorakoek euren kabuz erabaki ahalko dute.\nZalantzan zirenak, alde\nBozketa estua espero zen. Abortuaren auziak alderdi nagusi guztien barnean eragin ditu desadostasunak, eta senatari guztien botoa ez zen jakina. Botoa erabaki gabe zuten zenbait senatari erabakigarriak izan zitezkeela uste zen, baina horietako batek aldeko botoa emango zuela iragarri zuen asteartean, eta handik gutxira jakin zen zalantzakoak ziren beste lau boto ere aldekoak izango zirela. Gainera, legearen kontrakoak ziren bi senatarik ezin izan zuten bozketan parte hartu: Carlos Menemek —koma induzituan dago— eta Jose Alperovichek —2021eko ekainera arte kargugabetuta izango da, sexu eraso bat egin izana egotzita—.\nLege proiektuari azken unean egindako zenbait moldaketek abortuaren aldeko posizioa hartzera eraman zituen zenbait senatari, baita 1.000 egunetako plana onartu izanak ere —atzo onartu zuten—, zeinak hiru urtera arteko umeak dituztenei laguntza ekonomikoak emango dizkien.\nEuskal Herrian asteazken gauerdia zenerako espero zen baiezkoa gailenduko zela, baina eztabaida parlamentarioa goizaldera arte luzatu zen; hamabi orduko saioa izan zen. Eztabaidaren osteko bozketan, hamalau botoren aldearekin nagusitu zen baiezkoa, eta legea onartzeko nahikoa zen senatarien erdiek baino bat gehiagok alde bozkatzea.\nKongresua herritarrez inguratuta zegoela egin ziren eztabaida saioa eta ondoko bozketa. Marea Berdearen protesta ospakizun bihurtu zen goizaldean, emaitza jakitean. Hala izan da aurretik ere: eztabaidaren agertoki izan dira ganberak, baina batez ere kaleko protestek eman diote ikusgarritasuna auziari. Marea Berdea mugimenduak agenda politikoaren erdigunean jarri du abortuaren inguruko eztabaida. «Gizartea interpelatu dugu, eta [abortuaren] despenalizazio soziala legeak baino lehenago lortu dugu, gizartea mobilizatzera deituz eta gugana batuz. Hala izan da, eta legea modu masiboan irabazi dugu», nabarmendu zuen atzo Laura Salome mugimenduko kideak.\nHein handi batean Marea Berdeak akuilatuta, Alberto Fernandez presidenteak ere lehentasuna eman dio abortua legeztatzeari, eta gobernuak berak babestutako eta sustatutako lege proiektua izan da atzo onartutakoa. «Gizarte hobeago bat gara gaur, emakumeei eskubideak zabaltzen dizkiena eta osasun publikoa bermatzen duena», adierazi zuen atzo Fernandezek.\nGobernuak legea sustatu izanak lagundu egin du harekiko babesa handitzen, eta hori izan da desberdintasun nagusia, 2018an abortua despenalizatzeko egindako saiakeraren aldean —senatuak atzera bota zuen—.\nAurkakoen presioa ere handia izan da; batez ere, Eliza katolikoaren eta ebanjelikoaren aldetik. Frantzisko aita santu argentinarrak ere publikoki adierazi zuen legearen aurkakoa dela, Senatuko eztabaidaren aurretik zabaldutako txio batean. Aurkakoen presioa ez da amaituko legearen onespenarekin, hala ere. Legea Konstituzioaren aurkakotzat dute askok, eta Argentinako zenbait probintziatan legea ezartzeari trabak jarriko zaizkiola espero da. Iparraldeko probintzietan du indar gehien Elizak, eta hango ordezkari askok legearen aurka egin dute.\nEhun urte behar izan dira abortuaren inguruko legea aldatzeko. 1921ean onartutako Zigor Kodearen arabera epaitu da abortua Argentinan orain arte. 1983an diktadura militarra amaitu zenetik, abortua despenalizatzeko zazpi lege proposamen eztabaidatu ditu Argentinako Kongresuak, eta guztiak baztertu.\nUrtero, 450.000 abortu inguru egiten dira Argentinan klandestinoki, eta, horietan izandako zailtasunen ondorioz, milaka emakume ospitaleratzen dituzte.\nLatinoamerikako beste herrialdeetan itxaropena piztu du legeztapenak, eta aurrekari izatea nahi dute. Egun, soilik beste bi herrialdetan da legezkoa abortua: Uruguain eta Kuban.


Maialen Sagüés -NOR Euskal Herria Antiespezista kolektiboko bozeramailea - Nor\nMaialen Sagüés -NOR Euskal Herria Antiespezista kolektiboko bozeramailea\n“Gero eta jende gehiago dago Euskal Herrian animalien alde borrokatzeko prest, eta fenomeno horren bozgorailu izan nahi dugu”\nEuskal Herriko mugimendu antiespezista sendotzera dator NOR Euskal Herria Antiespezista. Saguesek azaldu du zer arrazoi izan dituzten kolektiboa sortzeko, eta zer lan ildo hartu dituzten helburutzat. Kolektibo sortu berriak elkarlana bultzatu nahi du beste talde antiespezistekin, bai eta gainerako herri mugimendu sozial eta politikoekin ere.\nZergatik behar da NOR taldearen gisako kolektibo bat Euskal Herrian?\nBeste hainbat kolektibo antiespezistatan militatzen ari nintzela, konturatu nintzen mugimenduak bazituela bete beharreko hutsuneak, eta banituela gogoa eta tresnak hutsune horiek betetzeko lan horretan hasteko. Labur esanda, NOR taldeak lau helburu ditu: gizartea kontzientziatzeko komunikazio tresna eraginkor bat izatea; mugimendu antiespezista indartsu eta koordinatu bat sortzea; euskal antiespezista guztiak batuko dituzten egitasmoak antolatzea; eta, azkenik, antiespezismoari buruzko euskarazko edukiak sortzea. Hori premiazkoa iruditzen zait.\nTaldeak nabarmendu du animalien askapenerako mugimendua politikoa dela. Zer mezu helarazi nahi diezue antiespezismotik kanpoko beste talde eta kolektiboei?\nGizaki gisa ditugun pribilegioei buruz hausnartzera bultzatu nahi ditugu; bat egin behar dugu, borroka egin ahal izateko gizaki ez diren animaliak baztertzera eta zapaltzera bultzatzen gaituen sistema honen aurka.\nZer-nolako lana egin nahi duzue beste taldeekin animalien askapenerako mugimendua sendotzeko?\nGure asmoa da gure kolektiboaren eta besteen arteko harremanak estutzea, mugimendu indartsu bat garatu ahal izateko. Gero eta jende gehiago dago Euskal Herrian animalien alde borrokatzeko prest, eta fenomeno horren bozgorailu izan nahi dugu. Gure kideen ekinaldiak zabaldu, elkar ezagutu eta sare handi bat sortu nahi dugu.\nZer bide jarraitu beharko luke mugimenduak?\nAnimalien askapenerako mugimenduak zilegi den norabide bakarra du: transbertsala behar du izan, alegia. Gure mugimenduak ezin du mugimendu bakartu bat izaten jarraitu; sistema zapaltzaileaz kontzienteago izan behar dugu, eta bat egin izaki guztiek sufritzen dituzten zapalkuntzen aurkako borrokekin. Mugimenduak urrats asko egin behar ditu, oraindik ere, formakuntzaren bidean; belarria prest izan behar dugu feminismoak, arrazakeriaren aurkako borrokak, kapazitismoaren kontrakoak, LGTBI kolektiboak edo bestelako taldeek plazaratzen dituzten eskaerak jasotzeko.\nIdazlea\tEdurne Elizondo - 927 Ikustaldi


Nafarroako hobien mapa beste 76 jarduera batzuekin berritu dute. Noticias de Navarra\nNafarroako hobien mapa beste 76 jarduera batzuekin berritu dute\nForu-gobernuak bultzatuta, eguneratze horrek tresnak emandako informazioa hobetu eta handitu egin du\nnavarra.es - Martes, 15 de Agosto de 2017 - Actualizado a las 13:42h\nForu gobernuak Nafarroako hobien mapa eguneratu du TRACASA enpresa publikoari egindako eskaeraren bidez. Horrela, Gobernuak 2015. eta 2017. urteen artean egindako beste 76 jarduera gehitu ditu. Ekintza horiei esker nabarmen hobetu da Mapak emandako informazioa. Horrela, orain, beste 22 hobiren datuak daude, beste 38ri buruzko informazioa eguneratu da, 21 hildakoren datuak eman dira eta beste 49 non lurperatu diren adierazi da.\nHobien mapan 2015. urtera arte egindako eguneratzeak funtsean memorialisten elkarteek, ikertzaileek eta informatzaile partikularrek emandako informazioetan oinarritu ziren. Laguntza horri esker hobien mapa edukiz bete zen eta gaur egun ezinbesteko iturria izaten jarraitzen du.\nHorrez gain, legealdi honetan, Bakea, Bizikidetza eta Giza Eskubideen zuzendari nagusiak koordinazio bat ezarri du TRACASArekin, eta horri esker, memoriako politika publikoek dokumentazio, prospekzio eta hobitik ateratzeen arloan bultzatutako jarduera guztiak tresna honetan ere jasoko dira. Horrela, hobitik ateratzeen programan berreskuratutako 54 gorpuei, DNAren bankua sortzearen ondorioz lortutako hamalau identifikazioei eta egindako prospekzioei buruzko informazio berria jaso da.\nHobien mapa administrazio publikoei egiten zaien eskaera bat da eta Memoria Historikoari buruzko 52/2007 Legeak eta 1936ko estatu-kolpe militarrak eragin zuen errepresioaren ondorioz hildako nafartarrak aitortzeko eta haien morala ordaintzeko 33/2013 Foru Legeak jasotzen dute. Ezinbesteko tresna da frankismoaren biktimei memoria emateko eta egiaren eskubidea betetzeko. Helburua da kolpe horren ondorioz biktimei, lurperatu ziren hobiei eta oroipen lekuei buruzko informazio geolokalizatua ematea.


Goierriko HitzaIdiazabal Archives - Page 2 of 97 - Goierriko Hitza | Page 2 Idiazabal Archives - Page 2 of 97 - Goierriko Hitza\nNork A. V.\t- Aza 1, 2018\nErrigorako saskiak Izpar dendan eskatu daitezke\nIDIAZABAL// Errigorako saskien kanpaina Idiazabalera ere iritsi da. Izpar dendan eskatu daitezke azaroaren 14a baino lehen. Nafarroa hegoaldeko produktuekin osatutako bi kutxa daude aukeran; txuria eta beltza. Bakoitzak 50 euro balio du. Kutxen salment...... + Irakurri\nIdiazabalen elkartu dira gaur aurratsaldean Goierri Gorri taldeetako jokalariak eta entrenatzaileak, Fotoetxeko argazkilarien eskutik, denboraldi berriko taldeen argazki ofizialak ateratzeko. 16:00etan hasita, 19:30eak artean, mailaz maila atera dituzte argazkiak. ... + Irakurri\n« Aurrekoa 1 2 3 4 … 97 Hurrengoa »


Udaberri honetan galdu ezin dituzun 4 destino\nZer iruditzen zaizu udaberri honetan ezagutu beharreko lau destino zoragarri aurkezten badizugu? Liluraturik eta maitemindurik utziko zaituzten Euskadiko lau txoko. Bakarrik zein lagunen batekin gozatzeko modukoak. Hasi maleta prestatzen, konbentzituko baitzaitugu. Goazen!\nSanta Maria Katedrala (Vitoria-Gasteiz)\nVitoria-Gasteizko bihotzean bertan, erdi aroko alde zaharrean, Santa Maria Katedrala aurkitzen da. Haren historia XIII. mendean abiatzen da hiriaren historiaren lekuko izanik. Estilo gotikokoa Gasteizko Katedrala eraiki zenetik izandako egituretako arazoak zirela eta itxi behar izan zuten. 1999 urtean osorik berriztatzeko proiektuari ekin zitzaion eta prozesu horretan zehar hura ikusteko bisitaldi plana jarri zen martxan. Hamarkada luze bat baino gehiagoz milaka eta milaka pertsona hurbildu dira Vitoria-Gasteizko Katedralaren Irekita eta obratan erakusketa ikustera.\nHondarribia, kostaldeko herri xarmagarria\nEuskal kostaldea herri zoragarriz beterik dago. Bitxiak eta koloretsuak, udalerri hauek gure lurraldearen turismorako erreferente bihurtu dira. Gaurkoan Hondarribiaz arituko gara, politenetakoa benetan. Donostiatik 20 kilometrora dago, muga naturala eratzen duen Bidasoa ibaiaren bokalean, beste ertzean Frantziako Hendaia herria baitago.\nXIII. mendearen hasieran sortutakoa, alde zaharra Multzo Monumental izendatua izan da. Oraindik ere XVI-XVII. mendeetan hiribildua inguratzen zuten harresi eta bastioien parte handi bat mantentzen da. Bertako kostaldeko etxetxoak ere ezin dituzu galdu, jakin badakigu gustuko izango dituzula.\nLaguardia, ardoaren berezko esentzia\nArabako hegoaldean kokaturik Laguardia aurkitzen dugu, herrialdeko herririk politenetakoa. Kristo aurreko XII. mendera bueltatzen bagara gizakien presentziaren aztarnak aurkituko ditugu. Baina egungo hiribildua gure garaiko XII. mendean eratu zen, gaur egun oraindik ere orduko harresia mantenduz. Laguardia Arabar Errioxako ardoaren hiriburutzat har daiteke. Eskualde ardogile honetako epizentroa. Inguruan kilometro gutxira jatorri deiturako upategirik ezagunenak aurkitzen dira.\nEuskadin bederatzi parke naturaldaude. Bederatzi bitxi natural, gure naturaren hoberena batzen duten bederatzi biriki. Aparteko aniztasun horretan euskal parke naturalek benetako altxorrak gordetzen dituzte. Txori santutegiak, desagertze arriskuan dauden espezieen babeslekuak, baso zoragarriak eta abar luze bat naturaren zaleen gozamenerako. Gure lurraren berezko esentzia eta natura ezagutzeko gonbita luzatzen dizugu.\nHondarribi bisitatzeko prest?\nArabarron egun handia dator!


cvckorrika: mayo 2013\nX. Pagoetako Mendi Lasteketa\nJoan den Martxoaren 19 an Zarautzen ospatu zen X. Pagoetako Mendi Lasterketa. Berreun eta hamar partaideen artean, CVC-ko Mikel Varona eta Adrian Zulaikak hartu zuten parte.\nBidea zeharo lokaztuta egongo zenaren segurtasun osoa zegoen partaideen artean, goiza gris eta euritsu zegoelako eta aste guztian zehar eurijasak etengabe bota zituelako.\nGoizeko bederatzietatik aurrera, parte hartzaileak irteera puntutik pasatzen joan ziren dortsal bila, Korrikalariak beroketa ariketak egiten ikusten ziren gertuko kale gehienetan zehar, aurretik zeuzkaten hamabost kilometroko lasterketan kontzentratutak.\nHamarrak bostgutxietan epaileek partaideak deitu zituzten irteera puntura, eta euri zaparrada baten erdian habiatu ziren korrikalariak Pagoetako Tontorreruntz.\nLasterketa ziztu bizian hasi zen, puntako korrikalariak oso erritmo bizian atera ziren. Beraien artean Mikel aurkitzen zen, lehenengo momentuetako bultzada ederki aguantatzen. Adrianek ordea beste ikuspuntu bat zeukan, bere lehenengo mendi lasterketa izanik atzean ateratzea erabaki zuen, gauzak lasaiago hartzeko intentzioz.\nLehenengo asfaltozko maldek gorputzak bero-bero jartzen lagundu zuten, ta bidea belaze ta piñudi lokaztutan zear sartu zenean orduan bai gori-gori jarri ziren hankak. Tropela gustiz luzatuta zijoan lehenengo kilometroetatik, aurreko korrikalariek gogoz tiratzen zuten, lokatzak inolako eragozpenik egingo ez balie bezala.\nMikel Pagoetako kontroletik 00:44:52 denborarekin pasa zen, lehenengo korrikalaria baino bost minutu geroago. Jeitsiera hasi eta pare bat kilometrotara Adrianekin animo batzuk gurutzatu ondoren bere leloari gogor eutsi zion. Adrianek oraindik kilometro bat zeukan aurretik tontorreraino, 01:05:42 denborarekin pasa zuen Pagoetako kontrola.\nJeitsiera gustiz lokaztuta zegoen, kontu handiz ibili beharrekoa, baina asfaltoak eta jendearen animoek azken bi kilometroak hobeto eramaten ederki lagundu zuten.\nHelmugan azkenik, Mikel hamaikagarren postuan sartu zen 1:13:32 denborarekin. Adrian 180. postuan iritsi zen erlojua 1:47:43 geldituta.\nOrganizazioaren lan egokiaz aparte, zeozer goraipatu behar bada, bukatu zuten guztiek jaso zuten poltsa izan zen. Ohizko kamisetaz gain, sagardo botila bat, txakoli botila bat, gazta laurdena ta pipar gorri pote bat. Horretaz gain, helmugan txistorra, txorizo egosia, etb. jateko aukera izan zuten parte hartzaileek, dutxa bero eta masajearen ondoren.\nSailkapena eta argazki batzuk link hauetan:\nPublicado por Teo Cacho. en 5:47 p. m. No hay comentarios:


Extremadurako lehen 20 etxebizitza bioklimatikoak entregatu dira | Consumer\nExtremadurako lehen 20 etxebizitza bioklimatikoak entregatu dira\nBaldintza klimatikoak eta baliabide naturalak aprobetxatzen dituzte, bereziki eguzki-energia, energia-kontsumoa gutxitzeko\nExtremadurako Batzordeak atzo eman zituen lehen 20 etxebizitza bioklimatikoak, hau da, energetikoki autonomoak, Badajozko herri batean, Talavera de la Realen. Extremadurako Sustapen sailburuak, María Antonia Trujillok, eman zituen etxeetako giltzak, esan zuen laster beste 10 emango direla Extremadurako beste herri batean, Zalamea de la Serenan, eta Burgillos del Cerron ere eraikitzen ari direla.\nEtxe berriak “arkitektura bioklimatikoaren” ereduari jarraituz eraikitzen ari dira, hau da, baldintza klimatikoak eta baliabide naturalak batez ere eguzki-energia aprobetxatuz, etxebizitza baten energia-kontsumoa minimizatzeko.\nHorrelako etxebizitza bat eraikitzeko, kontuan hartu beharreko lehenengo gauza klima da, etxebizitzaren kokalekuari dagokiona. Itsasotik gertu badago, erregulatzaile termikoa egiten baitu, hezetasun-maila handitzen du eta haize-erregimen bereziak sortzen ditu, itsasoko brisak eta lurrekoak. Leku altuenak aireztatuta daude, eguzki-erradiazio gehiago jasotzen dute eta haranek eta sakonuneek baino hezetasun gutxiago dute.\nHalaber, eraikinaren formari erreparatu behar zaio, etxebizitzaren azalerari eta eraikinaren bolumenari dagokienez, energia metatzeko ahalmenarekin lotura zuzena baitu. Orientazioa ere garrantzitsua da, eraikinak eguzkiarekiko eta haizeekiko duen esposizioa zehazten baitu.\nEtxebizitza bioklimatiko batean ere garrantzitsua da eguzki-energia beroko sistema bat izatea, ura Eguzkitik datorren energiarekin bakarrik berotzen duena eta gasa edo elektrizitatea kontsumitu gabe. Eguzki-berogailu batek, batez ere, hiru zati ditu: eguzki-kolektore laua, Eguzkiaren energia hartu eta uretara eramaten duena; termotanga, ur beroa biltegiratzen duena, eta ura dabilen hodi-sistema.\nAzkenik, inertzia termikoa hartu behar da kontuan, hau da, eraikin baten masak bero gisa energia metatzeko duen ahalmena. Hori berriro aska daiteke ingurunera, inguruko tenperatura materialen tenperatura baino txikiagoa denean; horrela, etxebizitzaren barruko tenperatura-aldaketak ekiditen dira. Gainera, eraikinaren itxiturak ez dira garrantzi gutxiagokoak. Bere funtzio nagusia barruko baldintzak zaintzea da, kanpoko baldintzak alde batera utzita. Hori lortzeko moduetako bat barnealdearen eta kanpoaldearen arteko bero-trukea murriztea da, hormek isolamendu termikoko funtzioa bete dezaten.\nbioklimatikoak etxebizitzak Extremadura


Udako musika jaialdiak, isiltasuna hausteko prest\nKoronabirusak eragindako etenaren ondotik, udako doinuak berreskuratzeko bidean dira aurten. Euskal Herrian udan egin ohi diren musika jaialdi gehienak bertan behera geratu ziren iaz, izurriak eragindako egoerak hartara behartuta. Aurten, horietako batzuk berreskuratu egingo dituzte. Osasun egoerara egokituta egingo dituzte ekitaldi gehienak, baina urtebeteko etenak eragindako isiltasuna hausteko balioko dute, bederen. Egitarau guztiak ez dira leheneratuko, halere; izan ere, bada datorren urtera begira jarri denik ere, behar bezala antolatzeko baldintzak oraindik egokiak ez direlakoan. Hona hemen egingo denaren eta egingo ez denaren gida.\nAurtengo edizioa bertan behera utzi zuen lehen musika jaialdia izan zen. Ekainaren lehen egunetan zen egitekoa, Sondikako (Bizkaia) Ola BBK zentroko lorategietan. Baina, 2020an gertatu bezala, aurten ere ezin izan dute ezer antolatu, eta datorren urtera begira jarri dira dagoeneko. Bosgarren urtea zuen jaialdiak, eta hartan parte hartzekoak ziren, besteak beste, Eric Burdon & The Animals, Lucinda Willliams, The Jayhawks, Roger Hodgson, Anari eta Maika Makovski. Oraindik ez dute jakinarazi hurrengo urtean egitarauari eutsiko dioten edo ez.\nJaialdi handien artean lehena izan ohi da Gasteizko Azkena Rock. Festibalak hogeigarren urteurrena zuen aurten; osasun egoerak hobera egin arren, indarrean dauden neurriek «ezinezkoa» egiten dute jaialdia ohiko moldeetan egitea, antolatzaileen arabera. Hori dela eta, jaialdia ez egitea erabaki dute. Egitarauaren zati handi bati eutsi diote, edonola ere; modu horretan, 2019an iragarri zituzten Patti Smith, Social Distortion eta Fu Manchu izango dira Mendizabala guneko agertokian datorren urtean. Horiekin batera izango dira, besteak beste, The Offspring, Brian Wilson, Suzi Quatro eta Drive by Truckers. Iggy Pop, ordea, ez da izango; iaz jakinarazi zuen Last Tour enpresa antolatzaileak abeslariaren izena, baina ez da 2022ko jaialdian izango. Ekainaren 16an, 17an eta 18an egingo da, datorren urtean.\nAzkena Rock bezalaxe, BBK Live jaialdia ere ez da egingo aurten. Bi jaialdi handien antolatzaileak, Last Tour enpresak, egun berean iragarri zuen bi jaialdiak bertan behera uztea erabaki zuela bigarren urtez jarraian, osasun egoera tarteko. Uztailaren 8an, 9an eta 10ean zen egitekoa, Bilboko Kobetamendin, eta, azken ordura arte zalantzan izan baziren ere, hamabosgarren aldia hurrengo urtera atzeratzea erabaki zuten azkenean. Besteak beste, The Killers, Kendrick Lamar eta Pet Shop Boys ziren jotzekoak.\nHain zuzen, jaialdia egitekoa zen egunean emango dute hurrengo urteko egitarauaren berri. «Absentzia luze honen ondoren, itzulera sinestezina izango da, eta hitzematen dizuegu merezi izango duela», adierazi zuten.\nEUSKA HERRIA ZUZENEAN\nMurriztuta, baina egin, egingo da Euskal Herria Zuzenean festibala. Euskal Herrian aurtengo udan izango den jaialdirik jendetsuena izango da, horrenbestez. Antolatzaileek berriki iragarri dutenez, hiru mila lagun elkartzeko aukera izango da Irisarrin (Nafarroa Beherea), uztailaren 2an, 3an eta 4an. Jaialdiaren 25. urtemuga ospatuko dute, eta hartan ariko dira, besteak beste, Ruper Ordorika, Zea Mays, Nogen, Herdoil, Rudiger, Rukula eta Chill Mafia. Oholtza gainean izango da Anestesia taldea ere. Bi urteko etenaren ondoren, zuzeneko bira behin eta berriz atzeratu eta gero, eta Mikel Kazalis gitarrista eta abeslaria osatu ostean, kontzertua egingo du taldeak. Zuzeneko musikaz gain, halere, bestelako ekitaldiak ere izango dira: Tio Teronen Semeak taldearen dantza ikuskizuna eta Pirritx, Porrotx eta Marimotots pailazoen emanaldia, esaterako.\nOsasun egoerara egokitu dute festibala, eta, beraz, bertaratzen direnek hainbat neurri bete beharko dituzte. Hau da, 48 ordu lehenago egindako PCR testaren emaitza negatiboa erakutsi beharko da, edo txertoa hartu izanaren ziurtagiria; zutik ikusi ahalko diren ikuskizunetan maskara jantzita eraman beharko da. Sarrerak eskuragarri daude www.ehz.eus atarian, nola egunez egunekoak hala hiru eguneko abonamenduak.\nHamargarren urtez egingo dute aurten Hendaiako (Lapurdi) Guitaralde jaialdia. Uztailaren 7tik 9ra bitarte, askotariko kontzertuak izango dira, guztiak ere gitarraren bueltan antolatutakoak. Bruno-Michel Abati senegaldarrak irekiko du festibala, eta haren ostean taularatuko dira Ruper Ordorika, Mike Stern, Pauline eta Juliette bikotea, Michael Jones & JM Ecay eta Thomas Dutronc. Ordainpekoak izango dira kontzertu horiek guztiak, eta sarrerak eskuragarri daude www.guitaralde.fr webgunean. Doako emanaldiak ere izango dira, hala ere, tabernetan eta hoteletan; tokiko artistak ariko dira horietan.\nEkainak 30 Uztailak 25\nUdako jazz jaialdien artean, Donostiakoak soilik aurre egin zion izurriari iaz, gainerakoak ez baitziren egin. Aurten, ordea, ohiko datetan egingo dituzte guztiak, egokituta bada ere. Horiek hala, Getxoko (Bizkaia) jaialdiak irekiko du jazzaldien segida, ohi legez, bihar. 44. aldia izango du aurten, eta Euskal Herriko eta nazioarteko izen handiko musikariak ariko dira uztailaren 4ra bitarte: Javier Colina; The Cuban Jazz Syndicate; Maria Joao eta Carlos Bica; Chano Dominguez eta Martirio, eta Carles Benavente, Tino di Geraldo, Jorge Pardo eta Niño Josele. Sarrerak eskuragarri daude sarean (www.getxo.eus webgunean) eta txarteldegian, Getxon bertan.\nGasteizko jaialdiak hartuko du lekukoa jarraian: uztailaren 14tik 18ra bitarte egingo dute, eta Anne Paceo eta Antonio Sanchez, Itamar Borochov, Kathrine Windfeld eta Thumbscrew, eta Maciej Obara Quartet ariko dira, besteak beste. Kontzertuak, hala ere, Mendizorrotzan egin ordez, Principal Antzokian eta Iradier Arena gunean egingo dituzte. Abonamenduak salgai dira jadanik, eta egunez eguneko sarrera solteen salmenta ere martxan da.\nDonostiako 56. Jazzaldia, berriz, uztailaren 21ean abiatuko da, eta, antolatzaileen esanetan, «emakumezko ahotsen jazzaldi bat» izango da aurtengoa nagusiki, baina pianista ugari ere izango dira, halaber. Musikari eta jazz izar handiak dira horietako asko, hain zuzen. Jaialdian parte hartuko dute, besteak beste, musikari hauek: Cecile McLorin Salvant, Noa, Bil Frisell, Brad Mehldau, Mulatu Astatke, Gonzalo Rubalcaba, Silvia Perez Cruz, Kenny Barron, Buika, Arlo Parks, Aymee Nuviola, Franco D'Andrea, Marco Mezquida, Dave Douglas eta Dave Holland. Iaz bezala, aurten ere Trinitate plazan, Kursaal auditoriumean, Viktoria Eugenia antzokian eta San Telmo museoan izango dira emanaldiak. Sarrerak eskuragarri daude www.jazzaldia.eus webgunean.\nItsasun (Lapurdi) egin ohi den Errobiko festibalak urtebetez atzeratu zuen 25. urtemugako ospakizuna iaz, pandemiaren ondorioz; bada, aurten berreskuratuko dute jaialdia, baita ospakizuna ere. Uztailaren 22tik 25era bitarte egingo dute, eta, ohi legez, musikaren eta dantzaren bueltako askotariko emanaldiak izango dira. Han izango dira Revolutionary Birds; Jordi Cassagne; Maddi Oihenart eta Jeremie Garat; Bilaka Kolektiboa; Sergio Lamedra & Txomin Dhers; Itxaro Borda, Beñat Axiari, Joseba Irazoki, Oihan Oliarj-Ines, eta Julen Axiari; Malandain Ballet Biarritz; Kukai dantza taldea, eta Petites Planetes, besteak beste.\nMendia eta musika uztartzen ditu Urmuga egitasmoak; iaz egin zuten lehen aldiz, osasun krisiak sortutako egoera berrira egokituta. Harrera ona izan zuen jaialdiak, eta aurten ere egingo dute. Uztailaren 13an hasiko dute ibilaldia, Araba eta Burgos (Espainia) arteko Angulo mendatetik, eta uztailaren 31n bukatuko da, Hiru Erregeen Mahaian, Nafarroako Pirinioetan. Euskal Herriaren mendebaldetik ekialderako bide horretan, hamabi kontzertu izango dira oholtza bilakatutako mendi tontor eta haranetan. Besteak beste, Gorka eta Nerea Urbizu, Olatz Salvador, Dupla, Anari, Niko Etxart, eta Chill Mafia ariko dira.\nDonostiako musika klasikoaren jaialdia osasun egoerara egokituta egin zuten iaz, bertako artistekin eta ganbera formatuko kontzertuekin, batik bat. Aurten, aldiz, «normaltasunerako pausoa» eman nahi dute antolatzaileek, eta munduko orkestra handien emanaldiak izango dira. Kursaal auditoriuma izango da agertoki nagusia, baina Euskal Herri osoan egingo dituzte emanaldi bereziak. Luxenburgoko Orkestra Filarmonikoa eta Yuja Wang pianista, Galiziako Orkestra Sinfonikoa, Elisabeth Leonskaja pianista eta Easo abesbatza, Euskadiko Orkestra, Espainiako Orkestra Nazionala eta Budapesteko Jaialdiko Orkestra ariko dira. Abuztuaren 1ean hasiko da jaialdiaren 82. aldia, eta hilaren 27an amaituko da. Sarrerak salgai dira www.musikahamabostaldia.eus-en.\nEkainak 18- Irailak 4\nKultura eta lurraldea uztartzen ditu Nafarroako Gobernuaren Kultur programak, eta kultur eskaintza herrialdeko herri eta hirietara zabaltzea du helburu. Ekainaren 18tik irailaren 4ra bitarte izango da. Parte hartuko duten musikari eta taldeen artean daude, besteak beste, Hogei Berriro, Demode Quartet, Broken Brothers Brass Band, Hagoan, Anne Etxegoien, Juan Mari Beltran, Tenpora, Suakai eta Trikidantz. Iaz bezala, aurten ere pandemiak ezartzen dituen baldintzetara moldatuta egingo dute.\nMusikari lotutako bestelako kultur ekitaldiak ere izango dira datozen aste eta hilabeteetan. Herri eta hirietan kultur emanaldiak antolatuko dira, ohiko jai eta ospakizunak ordezkatzeko. Iruñean, esaterako, 400 kultur jarduera baino gehiago egingo dituzte sanferminen ordez. Eta beste horrenbeste egingo dute gainerako hiriburuetan ere.\nGasteizen, gainera, Kultura Bizia gunea martxan izango da udan, ekitaldi handiak antolatzeko. Maiatzean zabaldu zituen ateak Iradier Arenako guneak, eta iraila amaierara arte izango da martxan. Oraingoz, talde hauek iragarri dituzte: Tremenda Jauria, Willis Drummond, Capsula, The Jayhawks, Lagrimas de Sangre, Iseo & Dodosound, Zoo, Segismundo Toxicomano, eta Los Chikos del Maiz. Urribeltz heavy metal musikaren festibala ere egingo dute, eta kontzertu gehiago ere izango dira.\nHorrez gain, irailera bitarte, askotariko ekitaldiak izango dira Donostian, Tabakalerako Zabaltza gunean, Kutxa Kultur Gauak programaren barruan. Eta Fiteroko (Nafarroa) Barranco festibala ere egingo dute, uztailaren 16an eta 17an.


Atzea emanda - Tolosaldeko ataria\nMaider Eizmendi 2016-12-18 10:06\nGoizetako hotzagatik ez balitz, zerura begiratu eta inork gutxik asmatuko luke neguan sartzeko zorian gaudela. Egunak hotzetik, baina eguzkitsu esnatzen zaizkigu aspaldian eta, argi ordu gehiegi ez bada ere, kalera irten eta paseoan ibiltzeko egun aproposak egin ditu.\nEguraldi ona egiten duenean, Donostiako hondartzaren inguruan gustura ibiltzen naiz tarteka; izan ere, inguruak eta baita hara eta hona dabilen jende pilak ere oporretan bezala sentiarazten dute bat. Agian, planak ez dirudi oso gustagarria, baina ohiko lekuetatik ateratzeko aukera paregabea eskaintzen du eta hori, noizean behin behintzat, eskertzekoa da.\nBertan topatu ditut azken denboran turista ugari hara eta hona; pauso mantsoan denak, inora iristeko presarik gabe, «klik» eta «klik». Antza, buruan gorde ezin duten hori kameraz batuko ote duten edo, argazkiak atera eta atera ikusi ditut ia denak. Bakarka, bikoteka, lagun taldean... «klik » eta «klik». Bateren bat egitea ere tokatu zait. Argazkietan posatzeko egiten dituzten keinuak orotarikoak dira: serio baina irribarrea ezpain ertzetan marraztuta, serio gogoz kontra ariko balira bezala, kamerari mingaina aterata, pailazoarena egiten... Baina bestelakoak ere ikusi ditut aspaldian, kamerari ipurdia edo atzea emanda ateratzen diren argazki horiek. Bai, kamera eskuartean hartzen duenak bat, bi eta hiru zenbatzearekin batera parean jarritakoak buelta ematen du, eta orduantxe «klik». Orduan eta aurpegi misteriotsuagoa jarri, orduan eta hobe; izan ere, guztiak ahalegintzen dira ahalik eta urrutien dagoen punturen batera begira jartzen, ikusi ezin diren horietako batera. Leku ederrak ditu hiriburuak eta, agian, haiei eman nahi diete lehentasuna modu horretan; edo, agian, pertsona horiek argazkietan inoiz ere begiak zabalik ateratzen ez dakiten horietakoak dira eta modu honetan aurkitu dute taxuzko argazkiak egiteko bidea... Baina, hala bada, zertarako jarri kameraren aurrean?\nSare sozialetan zintzilikatzeko edota norbere profilean jartzeko argazki ponposo horietakoak atera nahian dabilela jende hau uste dut. Eguzki izpiak, begirada galduak eta itzal jokoak dira horietan jaun eta jabe, ez dutelako finean errealitatea harrapatzeko helbururik. Baina zer dira, azken batean, sare sozialak? Ez al gaituzte bizitzari une batez atzea eman eta buru eta gogoak inork ondo ulertzen ez dituen infinitu horretan jartzera behartzen?


Urola Kostako HitzaTKE Liga Archives - Urola Kostako Hitza\nIgon Lertxundi: “Asanbladari eta klubei dagokie erabakiak hartzea, ez batzordeari”\nOrioko Arraun Elkarteko presidentea izan zinen, eta elkartetik sortu da TKE ligako batzordekide izateko proposamena. TKEko zuzendaritza taldea klub ezberdinetako partaideekin osatzen da. Aurten, Orioko zuzendaritza talde horretan sartzeko eskatu ziguten, aspaldi ez zelako egon. Orio...\nOrio eta Zumaia sailkapenean liderrak dira TKE eta Euskotren ligetan\nby Urola Kostako Hitza\t- Uzt 22, 2013\nTostako arraunketan Urola Kosta marka da erregea, traineru estropaden denboraldiaren ekuadorea iristear denean, Orioko gizonezkoen traineru nagusia eta Zumaia Salegi Jatetxea baitira liderrak TKE eta Euskotren ligetan hurrenez hurren. Asteburuan esaterako hiru izan dira eskualdeko traineruek...\nOrioko eta Zumaiako arraun elkarteetakoak “gustura” dira asteburuan egindako lanarekin\nby Urola Kostako Hitza\t- Uzt 1, 2013\nIazko denboraldian KAE 1 ligan jokatu ondoren, bikain hasi dute denboraldia oriotarrek. “Pixkanaka hobetuz goaz eta horrela jarraitzea da gure asmoa. Jakin badakigu Kaiku, Urdaibai eta gu nahiko parekatuta gaudela eta ez dela erraza izango banderak...\nOrioko eta Zumaiako Arraun Elkarteetako adierazpenak\nby Aiora Larrañaga Solabarrieta\t- Eka 17, 2013\nOriotarrak hirugarren postuan sailkatu ziren igandeko estropadan, Basque Country Bandera irabazi duen Urdaibaiko traineruarengandik 12 segundo eskasera. «Oso gustura gaude egindako lanarekin, lehen estropada honetan gainontzekoekin alderatuz zein mailatan gauden ikustea baitzen gure asmoa. Ohorezko txandan...\nHirugarren postuan sailkatu da Orioko trainerua ligako lehen estropadan\nby Urola Kostako Hitza\t- Eka 17, 2013\nAtzo eguerdian TKE ligako lehen estropada jokatu zuten Bartzelonan (Herrialde Katalanak) Orioko eta Zumaiako taldeek beste hamar traineruekin batera eta oriotarrek hasiera ona eman diote denboraldiari, iaz bigarren mailan jokatu ondoren, indarrez hasi baitute denboraldia. Oriotarrak...


Nagusi Bizi, zahartze aktiboa | EDE Fundazioa - Fundación EDE\nPrograma honekin, parte-hartzaileak gaitu nahi ditugu bizitzako etapa desberdinetan banakako eta sozialki antolatutako ongizate maila maximoaz goza dezaten. Arlo desberdinetatik zahartze positiboarekin lotutako ezagutzak, trebeziak eta balioak erdietsiko dituzte: esate baterako, osasuna, kultura, parte-hartzea eta abar.\nNagusi Bizirekin, prebentziotik eta prestakuntzatik lan egitea planteatzen dugu gure bilakaera-prozesuan etapa berri bati “denboraz” aurre egiteko, eta hori dela eta, oinarrizkoa da trebeziak eta gaitasunak eskuratzea ahalik eta ondoen bizi ahal izateko. Zahartzea modu positiboan bizi daitekeen eta ikaskuntza pertsonaleko aukera berriak ezagutzen joateko eta besteekin eta inguruarekin elkarreragiteko prozesu natural bat balitz bezala ulertzen lagundu nahi dugu.\nPrograma honekin, adinekoak, horien bizi esperientzia eta egungo gizartean egin dezaketen ekarpena balioetsi nahi dugu. Hori ezin da alferrik galdu!!\nGainera, Nagusi Bizik efektu biderkatzailea du; izan ere, bertan zuzenean parte hartzen duten pertsonengana iristeaz gain, biztanleria gehiagorengana ere heldu nahi du. Metodologian, saioetan parte hartzen duten pertsonen sentsibilizazioa eta gaikuntza baino haratago joatea hartzen dugu aintzat. Elkarrekin lan egin nahi dugu eta beste ekintza batzuk landu eta diseinatu nahi ditugu haiekin, ereduaren gainean sentsibilizatuko eta gaituko dituzten inguruko beste pertsona taldeen dinamizazioko kide aktiboak eta protagonistak izan daitezkeen.


topic_facet:"Mekanizazioa (Heziketa Zikloa). Erdi maila" topic_facet:"Instalazio domotikoen eta automatikoen konfigurazioa (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Elektrizitatea eta Elektronika (Lanbide Arloa)" topic_facet:"Fabrikazio Mekanikoko Sistema Automatikoen Programazioa (Modulua)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Instalazio domotikoen eta automatikoen konfigurazioa (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Elektrizitatea eta Elektronika (Lanbide Arloa) Proposatutako gaia: Fabrikazio Mekanikoko Sistema Automatikoen Programazioa (Modulua)\n2 Automatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) 2 Fabrikazio Mekanikoa (Lanbide Arloa) Fabrikazio Mekanikoko Sistema Automatikoen Programazioa (Modulua) 2 Fabrikazio mekanikoko produkzioaren programazioa (Heziketa Zikloa). Goi maila Galdaketa eta pulbimetalurgiaren bidezko produkzioa (Heziketa Zikloa). Goi maila Gehiago ... Instalazio domotikoen eta automatikoen konfigurazioa (Modulua) 2 Instalazioa eta mantenimendua (Lanbide Arloa) 2 Lanbide Heziketa 2 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 2 Sistema automatizatuak (Modulua) 2 Sistema elektroteknikoak eta automatizatuak (Heziketa zikloa). Goi maila 2 Sistema sekuentzial programagarriak (Modulua) 1 Automatismo Elektrikoak, Pneumatikoak eta Hidraulikoak (Modulua) 1 Elektrizitatea eta automatismo elektrikoak (Modulua) 1 Fabrikazio-teknikak (Modulua) 1 Linea automatizatuen muntaia- eta mantentze-lanak (Modulua) 1 Muntaia- eta mantentze-lan elektriko/elektronikoak (Modulua) Guztiak ikusi ... gutxiago ...


Martxoak 17 - Pasaia\n"Antxo Eraikiz" Erakusketaren Inaugurazioa\nMartxoaren 17an arratsaldeko 18:00etan zabaldu zen Azokan Antxo Eraikiz parte-hartze prozesuaren baitan Udalak prestatu duen erakusketa inauguratuko da. Herritar oro gonbidatu nahi dugu bertan egingo den ekitaldira. Erakusketa zabalik egongo da asteartetik aurrera, herritarrek ikus dezaten.\nHainbat panel jarriko dira Azokako beheko solairuko paretetan. Panel horietan Antxo Eraikiz parte-hartze prozesuko informazioa modu labur batean irakurri ahal izango da, edota egun Antxok dituen azpiegiturak modu grafikoan ikusi ahalko dira. Azkenik, etorkizun laburrean Antxon eragina izango duten proiektuen berri ere emango da erakusketan.\nErakusketa honen helburua da hilaren 25ean hasiko den parte-hartze saio berriaren aurrean antxotarrek ahalik eta informazio gehien izatea, hau da, herritarrak boteretzea; egungo egoeraren jabe izan daitezela da helburu nagusia, eta aldagai berrien inguruko hausnarketa egin ahal izateko informazio ematea ere bai.\nAntxotarrek euren ekarpenak egin ahal izateko, erakusketan bertan eta baita orri honen beheko aldean ere inprimaki bat aeskura daiteke.\nLUZURIAGA - 1. FASE\nLUZURIAGA - 2. FASE\nEgin zure ekarpenak (PDF editagarria)


Lokarri: Aitorpen ariketa egitea interesgarria da\nPaul Rios Lokarriko koordinatzailearen aburuz, bake prozesua denon artean landu beharko da. Elkarbizitza sendotu eta guztion artean irtenbideak bilatu behar dira, gaineratu du.\nPaul Rios Lokarriko koordinatzaileak adierazi duenez, ETAren indarkeria bertan behera geratu denez, une historiko bat zabaldu da eta oso interesgarria da aitorpen ariketa bat egitea, Donostian larunbat honetan ezker abertzaleak irakurritako testuari aipamena eginda.\nBarakaldoko BECen izandako Adiskidetze sozialerako esparru zabalik izenburuko topagunean 200 lagun inguru bildu dira elkarbizitzarekin lotutako eskarmentuak alderatzeko. Riosek azpimarratu duenez, egoerari aurre egiteko hausnarketa egin beharko dugu, aurrean erronka handiak ditugulako.\nETAren indarkeria bertan behera geratu denez, une historiko bat zabaldu da. Amaieraren hasieran gaude eta bake prozesua denon artean landu beharko da, azpimarratu du. Elkarbizitza sendotu eta guztion artean irtenbideak bilatu behar dira, gaineratu du.\nIraganara begira beharko dugu eta etorkizunean zer egin daitekeen landu behar da, azaldu du Riosek, horretarako gizartearen partehartzea funtsezkoa izango da. Urrats txiki batzuk osatzen dute bake prozesua eta horiek norabide onera eramango gaituzte, amaitu du.\nInformazio gehiago:Eitb: Lokarri: Aitorpen ariketa egitea interesgarria da


Fisioterapia Traumatologikoa - Miren Altuna Fisioterapia\nZer da fisioterapia traumatologikoa?\nFisioterapia traumatologikoa agente fisikoen bitartez aparatu lokomotorraren patologia traumatikoak tratatzen dituen arte eta zientzia bezala definitzen den fisioterapiaren espezialitatea da.\nLesio, gaitz eta patologia traumatologikoak\nOso zabala da traumatologian tratatu ditzazkegun lesio, gaitz eta patologiak. Adibidez hausturak, luxazio artikularrak, politraumatismoak, zaintiratuak, fascitisa, bursitisa, zuntz-haustura, ubeldurak, hematomak, uzkurdurak, distentsioak, edemak, gainkargak, karranpak, atrofiak, kaltzifikazioak, tendinopatiak (tendinosis eta tendinitisa), protesi desberdinak, patologia meniskala, zurruntasuna, trafiko istripuengatik sortutako patologia postkirurgikoak, laboralak etab.\nFisioterapia tratamendua garatzeko, medikuaren diagnostikoa, pazienteari egindako balorazio eta esplorazioa eta akzio terapeutiko protokoloa kontutan hartuko ditugu. Nagusiki pazientearen mina gutxitu edo desagertaratzera, inflamazioa gutxitzera, artikulazio mobilitatea berreskuratzera eta berreskurapen funtzionala eta indarra lortzera zuzenduak izango direnak.\nGure tratamenduetan teknika desberdinak erabiltzen ditugu, kasu partikular bakoitzaren ezaugarrien eta pazientearen beharren arabera. Masaje terapeutikoa, eskuzko terapia, kinesiotaping-a, puntzio lehorra eta gantxoak eta abar dira tratamendutan erabilienetako teknika batzuk.


Ingeniari - Wikipedia, entziklopedia askea.\nIngeniaritza lanbidea duena\n(«Ingeniaria» orritik birbideratua)\nIngeniariak ingeniaritzaren praktikatzaile diren profesionalak dira. Ingeniari batek helburu eta betebeharrak betetzeko makinak, sistemak, egiturak eta materialak asmatu, diseinatu, analizatu, eraiki eta aztertzen ditu, praktikotasunak, arauek, segurtasunak eta kostuak inposatutako baldintzak kontuan hartuz. Ingeniari hitza (Latinez ingeniator) Latineko ingeniare (“egin, sortu, asmatu, antolatu”) eta ingenium (“azkartasun”) hitzetatik eratorria da.\nIngeniari baten oinarrizko ikasketek ingeniaritza-diziplina batean lau urteko unibertsitate-gradua barneratu ohi dute, edo, lurralde batzuetan, master-gradua ingeniaritza-diziplina batean gehi lautik sei urtetarako praktika profesionala kide batez lagunduta (proiektu-txosten edo tesi batean amaitua).\nIngeniarien lanak lotura egiten du aurkikuntza zientifikoen eta haien ondorengo giza eta negozio-beharren zein bizitza-kalitaterako aplikazioen artean.\n1 Eginkizun eta trebetasunak\n2 Espezializazioa eta ingeniari motak\nEginkizun eta trebetasunakAldatu\nIngeniariek soluzio teknologiko berriak garatzen dituzte. Ingeniaritza-diseinu prozesuan zehar, ingeniariaren ardurak izan daitezke: problemen definizioa, ikerketa zuzendu eta zehaztea, irizpideen analisia, soluzioak bilatzea eta analizatzea eta erabakiak hartzea. Ingeniari baten denbora gehiena informazioa ikertzen, bilatzen, aplikatzen eta transferitzen igarotzen da. Izan ere, ikerketen arabera, ingeniarien denboraren % 56 informazioarekin erlazionatutako jardueretan pasatzen da, tartean % 14 aktiboki informazioa bilatuz.\nIngeniariek diseinu-aukera ezberdinak ebaluatu behar dituzte haien gaitasunetan oinarrituz; ondoren, helburu eta betebeharrak hobekien betetzen dituen soluzioa aukeratzeko.\nIngeniariek analisi teknikak erabiltzen dituzte azterketan, ekoizpenean, edota mantenuan. Ingeniari analitikoek ondorengoak egin ditzakete: ekoizpena ikuskatu lantegi eta bestelakoetan, prozesu-akats baten kausa determinatu, eta ekoitzitakoa probatu kalitatea mantentzeko. Proiektu konplexuen denbora eta diru-kostuak estimatzen dituzte ere. Ingeniari ikuskatzaileak osagai handien edo proiektu osoen arduradunak dira. Ingeniaritza-analisiak analisi zientifikoaren printzipioen aplikazioa eta ikertzen ari den tramankulu, mekanismo edo sistemaren egoera eta propietateak ezagutzeko prozesuak dakartza. Ingeniaritza-analisiari ekiteko ingeniaritza-diseinua operazio eta akats-mekanismoetan banatzen da, operazio eta akats-mekanismoak analizatu edo estimatu egiten dira banaka-banaka isolatuz, eta piezak birkonbinatuz. Arriskua ere aztertu dezakete.\nIngeniari askok ordenagailuak erabiltzen dituzte diseinuak egin eta analizatzeko, simulazioak eta probak egiteko makina, egitura, edo sistema batek nola jarduten duen ikusteko, atalentzako zehaztapenak sortzeko, produktuen kalitatea kontrolatzeko, eta prozesuen efizientzia kontrolatzeko.\nEspezializazioa eta ingeniari motakAldatu\nIngeniaritzak adar asko ditu, horietako bakoitza teknologia eta produktu espezifiko batzuetan oinarritzen da. Normalean, ingeniariek ezagutza sakona izango dute adar batean eta oinarrizko ezagutza erlazionatutako adarretan. Hauek dira ingeniaritzaren adarretako batzuk:\nIngeniaritza aeroespaziala. Hegazkin eta espazio-ontzien garapenean espezializatzen da.\nArkitektura-ingeniaritza eta eraikuntza-ingeniaritza. Eraikuntzan eta eraikinetan espezializatzen da.\nIngeniaritza biomedikoa. Ingeniaritza eta medikuntzaren arteko tartea txikitzeko asmoan espezializatzen da, osasun-laguntza tratamenduetan aurreratzeko asmoz.\nIngeniaritza kimikoa. Kimikoen fabrikazioan eta kimikoen ekoizpen-prozesuetan espezializatzen da.\nIngeniaritza zibila. Sistema handien eraikuntzan, egituretan, eta ingurumen-sistemetan espezializatzen da.\nIngeniaritza informatikoa. Ordenagailuen hardware eta software-sistemen garapenean espezializatzen da.\nIngeniaritza elektrikoa. Elektrizitatearen, elektronikaren eta elektromagnetismoaren aplikazioetan espezializatzen da.\nIngeniaritza industriala. Produkzioaren diseinu, optimizazio eta operazioan, logistikan, eta zerbitzu-sistema eta prozesuetan espezializatzen da.\nIngeniaritza mekatronikoa. Teknologian eta industriaren arlo guztia kontrolatzean espezializatzen da.\nIngeniaritza mekanikoa. Energia-sistemen operazio eta garapenean, garraio-sistemetan, ekoizpen-sistemetan, makinetan eta kontrol-sistemetan espezializatzen da.\nIngeniaritza metalurgikoa eta materialen ingeniaritza. Metalak meatatik ateratzean eta material berrien garapenean espezializatzen da.\nMeatzaritza-ingeniaritza. Lurretik mineralak ateratzeko zientzia aplikatuen eta teknologien erabileran espezializatzen da.\nSoftware-ingeniaritza. Software-sistemen diseinu eta garapenean espezializatzen da.\nAzken aldaketa 19 abendua 2019(e)an, 19:41(e)tan\nOrriaren azken aldaketa: 19 abendua 2019, 19:41.


84. zk., 2016ko maiatzaren 5a, osteguna\nN.º 84, jueves 5 de mayo de 2016\nPDF (256 KB - 11 orri.)\nPDF (273 KB - 11 Pág.)\nHUTSEN ZUZENKETA, honako lege honena: «5/2015 Legea, ekainaren 25ekoa, Euskal Zuzenbide Zibilari buruzkoa».\nEuskal Herriko Agintaritzaren Aldizkaria arautzen duen 217/2008 Dekretuaren 18.2.b) artikuluak ezartzen du, argitaratzeko bidalitako testuan egindako hutsak edo omisioak Jaurlaritzaren eta Legebiltzarraren Harremanetarako Idazkariak zuzenduko dituela, baldin eta nabarmenak badira, agirien esanahia aldatzen ez badute eta nahasbiderik ez sortzeko komeni bada. Horretarako, testua argitaratzeko agindua eman duen organoak aginduko du.\nEra horretako hutsak aurkitu dira 5/2015 Legean, ekainaren 25ekoan, Euskal Zuzenbide Zibilari buruzkoan (2015eko uztailaren 3ko Euskal Herriko Agintaritzaren Aldizkaria, 124 zk.). Hori dela-eta, dagokion zuzenketa egiten da hemen.\nAdvertidos errores de dicha índole en el texto de la Ley 5/2015, de 25 de junio, de Derecho Civil Vasco, publicada en el Boletín Oficial del País Vasco n.º 124, de 3 de julio de 2015, se procede a su corrección.\nEn el texto en castellano,\n– 2015/2950 (10/39) orrialdean, 21.3 artikuluan,\n– En la página 2015/2950 (10/39), Artículo 21.3,\n«A los efectos de la responsabilidad de los herederos se establece el beneficio de separación que los acreedores hereditarios...».\n«A los efectos de la responsabilidad de los herederos se establece el beneficio de separación. Los acreedores hereditarios...».\n– 2015/2950 (11/39) orrialdean, 25.3 artikuluan,\n– En la página 2015/2950 (11/39), Artículo 25.3,\n«... La vinculación correspectiva o se presume...».\n«... La vinculación correspectiva no se presume...».\n– 2015/2950 (32/39) orrialdean, 120 artikuluan,\n– En la página 2015/2950 (32/39), Artículo 120,\n«... todos los bienes que haya adquirido del mismo por testamento, pacto sucesorio otro título lucrativo».\n«... todos los bienes que haya adquirido del mismo por testamento, pacto sucesorio u otro título lucrativo».\n– 2015/2950 (37/39) eta 2015/2950 (38/39) orrialdeetan, bigarren xedapen gehigarrian,\n– En las páginas 2015/2950 (37/39) y 2015/2950 (38/39), Disposición Adicional Segunda,\n«1.– ... en el artículo 4 de la Ley 2/2003, de 7 de marzo, reguladora de las parejas de hecho».\n«2.– ... los artículos 2 y 5 de Ley 2/2003, de 7 de marzo, reguladora de las parejas de hecho...».\n«1.– ... en el artículo 4 de la Ley 2/2003, de 7 de mayo, reguladora de las parejas de hecho».\n«2.– ... los artículos 2 y 5 de Ley 2/2003, de 7 de mayo, reguladora de las parejas de hecho...».\nEn el texto en euskera,\n– 2015/2950 (41/6) orrialdean, 2.2 artikuluan,\n– En la página 2015/2950 (41/6), Artículo 2.2,\n«... ebazpen arrazoituek ezartzen duten doktrina».\n«... ebazpen arrazoituek behin eta berriro ezartzen duten doktrina».\n– 2015/2950 (41/6) orrialdean, 3.1 artikuluan,\n– En la página 2015/2950 (41/6), Artículo 3.1,\n«Legerik edo foru-ohitura aplikagarririk izan ezean...».\n«Lege edo foru-ohitura aplikagarririk izan ezean...».\n– 2015/2950 (41/7) orrialdean, 7.2 artikuluan,\n– En la página 2015/2950 (41/7), Artículo 7.2,\n«Egilesleek egilespen-tokiko hizkuntza ofizialetatik zein hitzartu eta hizkuntza horretan idatziko dira agiri publikoak...».\n«Egilesleek hitzartu duten egilespen-tokiko hizkuntza ofizialean idatziko dira agiri publikoak...».\n– 2015/2950 (41/7) orrialdean, 9.1 artikuluan,\n– En la página 2015/2950 (41/7), Artículo 9.1,\n«... eta, hala badagokio, barne-gatazkak konpontzeko...».\n«... eta, hala badagokio, legeen arteko barne-gatazkak konpontzeko...».\n– 2015/2950 (41/7) orrialdean, 9.3 artikuluan,\n– En la página 2015/2950 (41/7), Artículo 9.3,\n«... betiere ondasun tronkalen arloan indarrean dagoen lurraldetasun printzipioari kalterik egin gabe».\n«... betiere ondasun tronkalen arloan lurraldetasun-printzipioari kalterik egin gabe».\n– 2015/2950 (41/7) orrialdean, 10.3 artikuluan,\n– En la página 2015/2950 (41/7), Artículo 10.3,\n«... eta Laudio eta Aramaioko udaletan...».\n«... eta Arabako Laudio eta Aramaioko udaletan...».\n– 2015/2950 (41/8) orrialdean, 12 artikuluan,\n– En la página 2015/2950 (41/8), Artículo 12,\n«... eta, orobat, landa, lursail edo mendi batek edo batzuek. Lursail edo landa horiek landetxearen ondoan egon daitezke edo...».\n«... eta, orobat, lursail, lur edo baso batek edo batzuek. Lur edo lursail horiek landetxearen ondoan egon daitezke edo...».\n– 2015/2950 (41/8) orrialdean, 14.3 artikuluan,\n– En la página 2015/2950 (41/8), Artículo 14.3,\n«... eta lanokin ez bazaio kalterik egiten zorpeko lurraren ustiatzeari...».\n«... eta lanokin ez bazaio kalterik egiten zortasunpeko lurraren ustiatzeari...».\n– 2015/2950 (41/8) orrialdean, 15 artikuluan, izenburuan eta testuan,\n– En la página 2015/2950 (41/8), Artículo 15, en el título y texto,\n«Landak ixteko eskubidea eta bide-zorra.\nJabeak eskubidea du bere edukitzapeko landa ixteko...».\n«Lursailak ixteko eskubidea eta bide-zorra.\nJabeak eskubidea du bere edukitzapeko lursaila ixteko...».\n– 2015/2950 (41/10) orrialdean, 21.2 artikuluan,\n– En la página 2015/2950 (41/10), Artículo 21.2,\n«Jaraunsleak erantzukizuna du kausatzailearen betebeharren gain, legatuen gain eta zamen gain, jarauntsi bidez eskuratutako ondasunen balioaren neurrian».\n«Jaraunsleak erantzukizuna du kausatzailearen betebeharren gain, legatuen gain eta jarauntsiko zamen gain, delazio-unean jarauntsi bidez eskuratutako ondasunen balioraino».\n– 2015/2950 (41/11) orrialdean, 23.1 artikuluan,\n– En la página 2015/2950 (41/11), Artículo 23.1,\n«Heriotza-arriskuan dagoenak testamentua egiletsi ahal izango du, hiru lekukoren aurrean, notarioaren esku-hartzerik gabe...».\n«Gaixotasun larriagatik edo beste arrazoi bategatik heriotza-arriskuan dagoenak testamentua egiletsi ahal izango du, hiru lekuko egokiren aurrean, notarioaren esku-hartzerik gabe...».\n– 2015/2950 (41/11) orrialdean, 23.3 artikuluan,\n– En la página 2015/2950 (41/11), Artículo 23.3,\n«... baldin eta testamentu hori ez bada egiaztarazten, prozesuko legeek...».\n«... baldin eta testamentu hori ez bada egiaztarazten eta eskritura publikoan jasoarazten, prozesuko legeek...».\n– 2015/2950 (41/11) orrialdean, 23.4 artikuluan,\n– En la página 2015/2950 (41/11), Artículo 23.4,\n«... egiaztarazte-epea hiru hilekoa izango da, testamentua egiletsi zenetik zenbatuta».\n«... egiaztarazteko eta eskritura publikoan jasoarazteko epea hiru hilekoa izango da, testamentua egiletsi zenetik zenbatuta».\n– 2015/2950 (41/12) orrialdean, 25.3 artikuluan,\n– En la página 2015/2950 (41/12), Artículo 25.3,\n«... Elkarmendetasunari iritzi egiten zaio, baina egiaztatu daiteke inplizituki ezarri zutela testamentugileek».\n«... Elkarmendetasunari ez zaio irizten, baina egiaztatu daiteke inplizituki ezarri zutela testamentugileek».\n– 2015/2950 (41/12) orrialdean, 26. artikuluan,\n– En la página 2015/2950 (41/12), Artículo 26,\n«Testamentu mankomunatua edo ermandadekoa bi egilesleek batera ezeztatu edo aldatu ahal izango dute, beste testamentu baten bitartez edo geroko oinordetza-itunaren bitartez».\n«Testamentu mankomunatua bi egilesleek batera ezeztatu edo aldatu ahal izango dute, hura egilesteko galdatzen diren formalitate berak betez edo biek partaide dituen oinordetza-itunaren bitartez».\n– 2015/2950 (41/12) orrialdean, 28.1 artikuluan,\n– En la página 2015/2950 (41/12), Artículo 28.1,\n«Egilesleetako bat hil ondoren, besteak ezingo ditu ezeztatu ez aldatu hark bere jarauntsi propioari buruz egiletsi dituen xedapenak...».\n«Egilesleetako bat hil ondoren, besteak ezingo ditu ezeztatu ez aldatu bere jarauntsi propioari buruz egiletsi dituen xedapenak...».\n– 2015/2950 (41/12) orrialdean, 28.3 artikuluan,\n– En la página 2015/2950 (41/12), Artículo 28.3,\n«Ezkontideen kasuan, deuseztasun-, banantzeedo dibortzio-epaia emanez gero, edo izatezko bikoteen kasuan bikote hori bikotekideen bizitza bitartean azkenduz gero, azkentzea haien arteko ezkontzak eragiten duenean izan ezik, ondorerik gabe geratuko dira haren xedapen guztiak, salbu eta elkarren mende egin direnak desgaitasuna duen seme edo alabaren mesederako».\n«Ezkontideen kasuan deuseztasun-, banantze- edo dibortzio-epaia emanez gero, edo izatezko bikoteen kasuan bikote hori bikotekideen bizitza bitartean azkenduz gero –azkentzea haien arteko ezkontzak eragiten duenean izan ezik–, ondorerik gabe geratuko dira beraien arteko xedapen guztiak, salbu eta elkarren mende egin direnak adingabea den edo desgaitasuna duen seme edo alabaren mesederako».\n– 2015/2950 (41/14) orrialdean, 34.1 artikuluan,\n– En la página 2015/2950 (41/14), Artículo 34.1,\n«Testamentugilea hil eta hurrengo sei hileko epean, behin komisarioak bere izendapenaren berri jasota, jarauntsiko ondasun, eskubide, zama eta betebehar guztien inbentarioa egin beharko du; inbentario horren inguruan, kontuarrazoiak eman beharko dizkie ustezko oinordekoei, eta, oinordeko horiek, behin aipatu epea bukatuta, komisarioari agindeia egin ahal izango diote, betebehar horibete dezan».\n«Testamentugilea hil eta hurrengo sei hileko epean, behin komisarioak bere izendapenaren berri jasota, jarauntsiko ondasun, eskubide, zama eta betebehar guztien inbentarioa egin beharko du; inbentario horren inguruan, kontuarrazoiak eman beharko dizkie ustezko oinordekoei, eta, oinordeko horiek, behin aipatu epea bukatuta, komisarioari agindeia egin ahal izango diote, betebehar hori bete dezan».\n«Behin testamentugilea hilda, komisarioak, bere izendapenaren berri jaso eta hurrengo sei hileko epean, jarauntsiko ondasun, eskubide, zama eta betebehar guztien inbentarioa egin beharko du eta inbentario horren inguruan, kontu-arrazoiak eman beharko dizkie ustezko oinordekoei. Oinordeko horiek, behin aipatu epea bukatuta, komisarioari agindeia egin ahal izango diote, betebehar hori bete dezan».\n– 2015/2950 (41/14) orrialdean, 37 artikuluaren izenburuan,\n– En la página 2015/2950 (41/14), Artículo 37, en el título,\n«Jarantsiaren ordezkaria eta administratzailea».\n«Jarauntsiaren ordezkaria eta administratzailea».\n– 2015/2950 (41/15) orrialdean, 43.2 artikuluan,\n– En la página 2015/2950 (41/15), Artículo 43.2,\n«... baina xedapenak egin ahal izango ditu bi-bion seme-alaba edo jaraunsleen artean bakarrik...».\n«... baina xedapenak egin ahal izango ditu bi-bion seme-alaba edo ondorengoen artean bakarrik...».\n– 2015/2950 (41/16) orrialdean, 45.5 artikuluan,\n– En la página 2015/2950 (41/16), Artículo 45.5,\n«... horretarako epailearen bidez agindeia jaso ondoren ez badu izendapena onartzen hirurogei eguneko epean».\n«... horretarako epaiketa bidez agindeia jaso ondoren ez badu izendapena onartzen hirurogei eguneko epean».\n– 2015/2950 (41/17) orrialdean, 48.1 eta 48.2 artikuluetan,\n– En la página 2015/2950 (41/17), Artículo 48.1 y 2,\n«... testamentugileak kuota hori eratxiki ahal die bere oinordekoei, jaraunsle-izendapenaren bidez, legatuaren bidez, dohaintzaren bidez nahiz bestelako moduez».\n«Testamentugileak betebeharra du, bere oinordekoei senipartea eskualdatzeko;».\n«... testamentugileak kuota hori eratxiki ahal die bere senipartedunei, jarauntsi, legatu edo dohaintza gisa edo bestela».\n«Testamentugileak betebeharra du, bere senipartedunei senipartea eskualdatzeko;».\n– 2015/2950 (41/17) orrialdean, 48.5 artikuluan,\n– En la página 2015/2950 (41/17), Artículo 48.5,\n«Seniparteari uko egin dakioke, kausatzailearen heriotza gertatu aurretik ere, horretarako eginiko oinordetza-itunaren bidez, kausatzailearen eta senipartedunaren artean...».\n«Seniparteari uko egin dakioke, kausatzailearen heriotza gertatu aurretik ere, kausatzailearen eta senipartedunaren artean horretarako eginiko oinordetza-itunaren bidez...».\n– 2015/2950 (41/18) orrialdean, 50 artikuluan,\n– En la página 2015/2950 (41/18), Artículo 50,\n«Seme-alabak hilda badaude edo jaraunsgabetuak izan badira...».\n«Seme-alabak kausatzailea baino lehen hilda badaude edo jaraunsgabetuak izan badira...».\n– 2015/2950 (41/19) orrialdean, 55. artikuluan,\n– En la página 2015/2950 (41/19), Artículo 55,\n«... orobat, ezkontideak, ezkonduen antzeko bizimodua egiten duenean...».\n«... orobat, alargunak, ezkonduen antzeko bizimodua egiten duenean...».\n– 2015/2950 (41/19) orrialdean, 58. artikuluan,\n– En la página 2015/2950 (41/19), Artículo 58,\n«... halako dohaintzak dira esanbidezko bazterketarik gabe egindako guztiak, edo nahitaezko jaraunsle ez direnen mesederako egindakoak».\n«... halako dohaintzak dira esanbidezko bazterketarik gabe egindako guztiak, edo nahitaezko oinordeko ez direnen mesederako egindakoak».\n– 2015/2950 (41/19) orrialdean, 59.2 artikuluan,\n– En la página 2015/2950 (41/19), Artículo 59.2,\n«Nahitaezko jaraunsleen mesederako dohaintzak kolazionatu beharrekoak izango dira, bakar-bakarrik, dohaintza-emaileak kontrakoa xedatzen ez duenean edo...».\n«Senipartedunen mesederako dohaintzak kolazionatu beharrekoak izango dira, bakar-bakarrik, dohaintza-emaileak hala xedatzen duenean edo...».\n– 2015/2950 (41/20) orrialdean, 61.2 artikuluan,\n– En la página 2015/2950 (41/20), Artículo 61.2,\n«... Portugalete eta Plentziako hiribilduen zati forugabea, eta Urduñako hiria».\n«... Portugalete eta Plentziako hiribilduen eta Urduñako hiriaren zati forugabea».\n– 2015/2950 (41/20) orrialdean, 62.3 artikuluan,\n– En la página 2015/2950 (41/20), Artículo 62.3,\n«... egintza horiek aurkaratu ahal izango dira, lege honetan ezarritako forma eta ondoreekin».\n«... egintza horiek aurkaratu ahal izango dira, bakarrik, lege honetan ezarritako forma eta ondoreekin».\n– 2015/2950 (41/21) orrialdean, 64.3 artikuluan,\n– En la página 2015/2950 (41/21), Artículo 64.3,\n«Fruituak eta landareak...».\n«Fruitu esekiak eta landareak...».\n– 2015/2950 (41/22) orrialdean, 69.1 artikuluan,\n– En la página 2015/2950 (41/22), Artículo 69.1,\n«... senide tronkeroek egintza horiek deuseztatu ahal izango dituzte...».\n«... egintza horiek deuseztatu ahal izango dira senide tronkeroen eskariz...».\n– 2015/2950 (41/22) orrialdean, 69.2 artikuluan,\n– En la página 2015/2950 (41/22), Artículo 69.2,\n«... hala ere, senide tronkeroek testamentu- nahiz oinordetza-klausula aurkaratu ahal izango dute...».\n«... hala ere, testamentu- nahiz oinordetza-klausula aurkaratu ahal izango da senide tronkeroen eskariz...».\n– 2015/2950 (41/22) orrialdean, 70.8 artikuluan,\n– En la página 2015/2950 (41/22), Artículo 70.8,\n«Kausatzailearen zorrak ordainduko dira ondasun higigarrien eta ondasun higiezin ez-tronkalen zenbatekoarekin...».\n«Kausatzailearen zorrak ordainduko dira ondasun higigarri eta ondasun higiezin ez-tronkalen zenbatekoarekin...».\n– 2015/2950 (41/25) orrialdean, 82. artikuluan,\n– En la página 2015/2950 (41/25), Artículo 82,\n«... besterentze hori lehenespenez eskuratzeko eskubidea mendekoa baldin bada...».\n«... besterentze hori lehenespenez eskuratzeko eskubidearen mendekoa baldin bada...».\n– 2015/2950 (41/27) orrialdean, 89.1 eta 89. 2 artikuluetan,\n– En la página 2015/2950 (41/27), Artículo 89.1 y 2,\n«1.– ... euren nahitaezko jaraunsleak gehiagorekin edo gutxiagorekin baztertuz».\n«2.– Nahitaezko jaraunsle gisa hartzen dira...».\n«1.–... euren nahitaezko jaraunsleak gehiagorekin edo gutxiagorekin baztertuz».\n«1.– ... euren senipartedunak gehiagorekin edo gutxiagorekin baztertuz».\n«2.– Senipartedun gisa hartzen dira...».\n– 2015/2950 (41/27) orrialdean, 91.1 artikuluan,\n– En la página 2015/2950 (41/27), Artículo 91.1,\n«... botere osoko gozamena eratu ahal dute, testamentuaren bidez nahiz oinordetza-itunaren bidez».\n«... botere osoko gozamena eratu ahal dute, inter vivos nahiz mortis causa».\n– 2015/2950 (41/28) orrialdean, 97. artikuluan,\n– En la página 2015/2950 (41/28), Artículo 97,\n«... eta, orobat, landa, lursail, baso edo mendi batek edo batzuek. Lursail edo landa horiek landetxearen ondoan egon daitezke edo...».\n– 2015/2950 (41/28) orrialdean, 99. artikuluan,\n– En la página 2015/2950 (41/28), Artículo 99,\n«Baserria eta bere lursailen eskualdaketan...».\n«Baserriaren eta bere lurren eskualdaketan...».\n– 2015/2950 (41/29), orrialdean, 103. artikuluan,\n– En la página 2015/2950 (41/29), Artículo 103,\n«... egilesleek finka ditzakete hari jarri beharreko erreserbak, zamak, betebeharrak eta baldintzak».\n«... egilesleek finka ditzakete hari jarri beharreko erreserbak, ordezpenak, zamak, betebeharrak eta baldintzak».\n– 2015/2950 (41/30) orrialdean, 106. artikuluan,\n– En la página 2015/2950 (41/30), Artículo 106,\n«Oinordetza-itunak post mortem eragingarritasuna badu eta ezkontzako itunetan egilesten bada, izendatuak bere eskubidea xedatu ahal izango du...».\n«...Baldin eta abintestato hildako izendatu baten seme-alaba edo ondorengo batzuk badira, izendatzaileak aukera ditzake horietariko bat edo batzuk...».\n«Oinordetza-itunak post mortem eragingarritasuna badu, izendatuak bere eskubidea xedatu ahal izango du...».\n«...Baldin eta abintestato hildako izendatu baten seme-alaba edo ondorengo oinordeko batzuk badira, izendatzaileak aukera ditzake horietariko bat edo batzuk...».\n– 2015/2950 (41/32) orrialdean, 114. artikuluaren izenburuan,\n– En la página 2015/2950 (41/32), Artículo 114, en el título,\n«Ezkontide alarguna edo bizirik dirauen izatekoz bikotekidea».\n«Alarguna edo bizirik dirauen izatezko bikotekidea».\n– 2015/2950 (41/32) orrialdean, 117. artikuluan,\n– En la página 2015/2950 (41/32), Artículo 117,\n«... beste heren bat hildakoaren azken egoitzari dagokion foru-aldundiari, eta gainerako herena hildakoak zein udaletan izan duen bere egoitza eta udal horri».\n«Administrazio publiko horien eskubide eta betebeharrak beste oinordekoen parekoak izango dira...».\n«... beste heren bat hildakoaren azken bizilekuari dagokion foru-aldundiari, eta gainerako herena hildakoak zein udaletan izan duen bere bizilekua eta udal horri».\n«Administrazio publiko horien eskubide eta betebeharrak beste jaraunsleen parekoak izango dira...».\n– 2015/2950 (41/37) orrialdean, 143. artikuluaren izenburuan,\n– En la página 2015/2950 (41/37), Artículo 143, en el título,\n«Ondorengoek jarauntsiak onartzea ezkontide alargunak eskatuta».\n«Oinordekoek jarauntsiak onartzea ezkontide alargunak eskatuta».\n– 2015/2950 (41/39) orrialdean, lehenengo xedapen gehigarrian,\n– En la página 2015/2950 (41/39), Disposición Adicional Primera,\n«1.– ...Horretarako, honako hauek egingo ditu: ikerketu, ebaluatu, proposamenak eztabaidatu eta aholkularitza egin...».\n«1.– ... Horretarako, honako hauek egingo ditu: ikerketu, ebaluatu, proposamenak eztabaidatu eta aholkularitza egin...».\n«1.– ...Horretarako, honako hauek egingo ditu: ikertu, ebaluatu, proposamenak eztabaidatu eta aholkularitza egin...».\n«1.– ... Horretarako, honako hauek egingo ditu: ikertu, ebaluatu, proposamenak eztabaidatu eta aholkularitza egin...».\n– 2015/2950 (41/39) orrialdean, bigarren xedapen gehigarrian,\n– En la página 2015/2950 (41/39), Disposición Adicional Segunda,\n«1.– ... izatezko bikoteak arautzeko martxoaren 7ko 2/2003 Legearen 4. artikuluan...».\n«2.– ... izatezko bikoteak arautzeko martxoaren 7ko 2/2003 Legearen 2. eta 5. artikuluak...».\n«1.– ... izatezko bikoteak arautzeko maiatzaren 7ko 2/2003 Legearen 4. artikuluan...».\n«2.– ... izatezko bikoteak arautzeko maiatzaren 7ko 2/2003 Legearen 2. eta 5. artikuluak...».


Zer dira goi-mailako backlinkak eraikitzeko metodo indartsuak?\nWebguneen optimizazioarekin eta marketin digitalarekin partzialki erlazionatuta dauden guztiek dakigun zer backlinkak dira eta nola hobetu dezaketen SEO webguneak eta SERP domeinuaren mailak igotzeko.Hala ere, ez dira goi mailako PageRank guneak kalitate handikoak diren backlinkak.\nZer da goi PageRank backlink?\nLink Building-ek zure webgunea edo blog lotura beste webgune batera sartzen duzunean prozesu bati egiten dio erreferentzia bat zure esteka konstanteentzat eta noizbehinkako bisitarientzat. Orrialde-orriko goi-backlinkatze estrukturala kanpoko esteka da, web orrialde autoritario batek etengabe aztertzen duena Google bot. Nola gertatzen da zure webgunea edo bloga lotzen duzun beste web orri batera lotzen duzun orrialde bat Google Page Rank eta Domain Agintearen bila? - bonus slot casino. Gaur egun, kalitate handiko backlink deitzen zaio.\nZure esteka eraikitzeko kanpainako beheko lerroan, zure domeinuaren bilaketa-baldintza berdinetarako sailkatu diren nitxoen webguneak topatu behar dituzu, baita foroko argitalpenetan, gonbidatuen blogetan edo goi blogging komunitateetan ere. PageRank estekak zure webgunera.\nHurrengo fasetan, gune edo blogaren inguruko metrika garrantzitsu guztiak egiaztatu behar dituzu.Tresna eta software ugari aurkituko dituzu web gunean, gune libreak egiaztatzeko aukera ematen duena. Hala ere, ez dira guztiak kalitate handikoak. Semalt Web Analyzer, MozRank eta Google Pagerank ezartzeko gomendatzen dizut. Doako online tresnek webgunearen autoritatea eta PageRank egiaztatzen lagunduko dizute.\nGako-hitzak erlazionatutako webguneak bilatzeko moduak\nBlog komentatzea modu sinple eta indartsuenetako bat da kalitate handiko kanpoko estekak zure webgunera edo blogera eraikitzeko. Trafiko zuzendua zure webgunera doakoa da. Behar duzun guztia zure industria eta merkatuaren nitxo gaiarekin loturiko web iturria da. Blogari iruzkindutako webguneak ikusteko, honako kontsultak sartu behar dituzu Google bilaketa-koadroan: "zure keyword inurl:. com, "zure keyword" gunea:. edu inurl: blog "iruzkin bat argitaratu", "zure keyword" gunea:. gov inurl: blog "iruzkin bat argitaratu du. "\nPageRank altua backlinkak eraikitzeko metodo ezagunenetako bat da. gonbidatu blogging. Zure edukien gaiarekin erlazionatutako bloga aurkitu behar duzu eta galdetu zure artikuluari buruzko argibideak. Aukeratutako iturburua zure edukia erabilgarria bada, argitaratuko dute, eta kalitatearen estekaren zukua lortuko duzu eta zure marka kontzientzia hobetzeko aukera jasoko duzu.Gonbidatuen blog-guneak aurkitzeko, Google-ri bilaketa egin dezakezu kontsulta hauek: "zure gako-hitza" idazle gonbidatua, "zure gako-hitza" gonbidatuaren blog-post idazlea, "zure gako-hitza" artikulu bat edo "zure gako-hitza".\nZure blogean edo webguneko kalitate handiko PageRank backlinkak eraiki ditzakezu eta lortu bilaketa-emaitzei buruz.Beraz, zure blog edo gune autoritarioa handitu nahi baduzu, informazio hau zuretzat erabilgarria izango da.